Škoda Trekka: predchodca Kodiaqu má novozélandské korene

Model sa začal vyrábať presne pred 50. rokmi. Spolu vzniklo takmer tritisíc exemplárov.

MLADÁ BOLESLAV, BRATISLAVA. Škoda Yeti či nový Kodiaq nie sú jedinými vozidlami SUV v histórii českej automobilky. Svojho predchodcu mali už pred 50-timi rokmi, kedy sa v novozélandskom meste Otahuhu začala vyrábať Škoda Trekka. Nový Zéland v tom čase nebol pre Škodu novým odbytiskom. Veď prvé vozidlá Laurin & Klement boli na tento ostrov exportované už pred viac ako sto rokmi. Od roku 1956 bola importérom modelov Škoda, ktoré sa z daňových a colných dôvodov dodávali na novozélandský trh v demontovanom stave, spoločnosť Motor Industries International v Otahuhu. Práve táto firma sa spolu s ďalšími miestnymi špecialistami podieľala na vývoji nového terénneho vozidla pre miestnych farmárov a remeselníkov. Prvé návrhy a prototypy modelu Trekka vznikli v rokoch 1965 a 1966. Na svedomí ich má niekdajší vedúci vývoja karosérii Škody Josef Velebný a novozélandský dizajnér George Taylor. Základom vozidla je rúrkový rám a modifikovaný podvozok z Octavie s nezávislým zavesením všetkých kolies. Zmeny sa dotkli rázvoru, ktorý sa skrátil z 2389 mm na 2165 mm a stáleho prevodu zadnej nápravy upraveného z 4,78 na 5,25. Lepšiu priechodnosť terénom mala zabezpečiť svetlá výška 190 mm a diferenciál Balanced Traction s uzávierkou, ktorý sa do auta montoval na prianie. Pod kapotou si našiel miesto radový zážihový štvorvalec OHV s objemom 1,2 l. Motor produkoval výkon 34 kW pri 4500 ot./min a maximálny krútiaci moment 87 Nm pri 3000 otáčkach. Sila putovala cez štvorstupňovú prevodovku na zadné kolesá. Vozidlo pri hmotnosti 920 až 980 kg dosahovalo maximálnu rýchlosť 105 – 110 km/h a spotrebovalo približne 11 litrov paliva na 100 km. Dostupné bolo vo viacerých verziách – ako kombi, trojdverový pick-up s dvoma až ôsmimi miestami na sedenie či dokonca dvojmiestny kabriolet. Modely Trekka boli dlhé 3590 mm, široké 1600 mm a vysoké 1785 až 2040 mm. Ich užitočná hmotnosť dosahovala od 450 do 500 kg. Z výrobných liniek schádzali do roku 1972, pričom sa ich vyrobilo takmer tri tisíc kusov. Nepredávali sa len na Novom Zélande, ale vyvážali sa tiež do Austrálie, Vietnamu či na Fidži. Podobné ľahké úžitkové vozidlo využívajúce diely Octavie Combi sa v rokoch 1970 a 1971 vyrábalo aj v Pakistane pod označením Skopak (odvodené zo slov Škoda a Pakistan).


Nissan chce priniesť na čínsky trh lacnejší elektromobil

Automobilová aliancia Nissan-Renault si dala za cieľ na rýchlo rastúcom čínskom trhu s autami, odštartovať do dvoch rokov predaj lacných elektromobilov za cenu približne 8 000 USD.

LISABON, BRATISLAVA. Automobilová aliancia Nissan-Renault si dala za cieľ na rýchlo rastúcom čínskom trhu s autami, odštartovať do dvoch rokov predaj lacných elektromobilov za cenu približne 8 000 USD (7 231,96 eura). Vyhlásil to dnes šéf aliancie Carlos Ghosn. Informovala o tom agentúra AFP. Trh s elektromobilmi zažíva veľký rozmach vďaka lacnejším batériám, vládnym dotáciám na kúpu ekologickejších vozidiel a čoraz lepšej infraštruktúre, povedal Ghosn v Lisabone na podujatí o budúcich trendoch v automobilovom odvetví. Zaujímavé podľa neho je, že Čína dnes zastupuje približne tretinu globálneho trhu s elektrickými vozidlami, pričom len pred piatimi rokmi nemala na tom trhu žiadne zastúpenie. Z Zároveň vývoj v Číne ukazuje, že najviac tu idú na odbyt lacnejšie elektromobily, skonštatoval Ghosn, podľa ktorého model Nissan Leaf patrí medzi tie drahšie. Preto má automobilka v úmysle dodať na tento trh model, ktorý by sa mohol predávať za 8 000 USD bez vládnych dotácií. Pôjde o lokálny produkt, na ktorom sa budú podieľať čínske firmy. Japonský výrobca áut Nissan začiatkom tohto týždňa oznámil, že jeho zisk za šesť mesiacov do konca septembra klesol medziročne o 13,3 %. Pod tento výsledok sa podpísal silný jen a slabý odbyt na domácom japonskom trhu. Ale predaj modelov Nissan na čínskom trhu v sledovanom období vzrástol medziročne o 3,8 % na 610 000 vozidiel.


Navrhli zariadenie, ktoré dokáže rozsvietiť diódu aj z chladu noci

BRATISLAVA. Počas dňa sú solárne články efektívnym zdrojom obnoviteľnej energie. Čo však robiť v noci, keď nefungujú? Počas noci by elektrinu mohlo vytvárať nové zariadenie od výskumníkov z kalifornskej univerzity v Los Angeles. Na získanie energie využili teplo, ktoré v noci vyžaruje zemský povrch. Zariadenie je lacné, pretože sa dá zhotoviť z bežne dostupných materiálov. Jeho fungovanie opisuje štúdia vo vedeckom časopise Joule. Počas dňa sa zemský povrch ohrieva slnečné žiarenie. V noci sa nazbierané teplo uvoľňuje do atmosféry a Zem sa ochladzuje. Americkí inžinieri zhotovili zariadenie, ktoré tento jav využíva na tvorbu energie. Prístroj pozostáva z obdĺžnikového polystyrénového rámu, na ktorom je čierny hliníkový disk. Pod ním je jednoduchý generátor, ku ktorému je pripojená malá dióda. Spodná časť rámu je navrhnutá tak, aby pomocou hliníkových častí zachytávala teplo unikajúce z povrchu do atmosféry. Zozbierané teplo sa potom uvoľňuje cez čierny disk. Spodná je teplejšia, zatiaľ čo časť otočená k nočnej oblohe je chladnejšia, pričom teplotný rozdiel medzi nimi je dostatočný na využitie pri výrobe elektrickej energie. V tomto prípade získali z metra povrchu 25 miliwattov energie, čo postačila na rozsvietenie diódy. Výroba celého zariadenia vychádza na menej ako tridsať amerických dolárov. Je teda lacnejšie ako riešenia, ktoré energiu zozbieranú solárnymi panelmi cez deň uskladňujú na neskoršie použitie. „Myslíme si, že máme základ pre doplnkovú technológiu k solárnej energii. Aj keď oproti nej bude výkon zariadenia vždy oveľa menší, dokáže pracovať v čase, keď solárne panely pracovať nedokážu,“ píše v tlačovej správe hlavný autor štúdie Aaswath Raman. Množstvo vyrobenej energie je síce malé, no podľa vedcov by sa použitím vhodnej konštrukcie, prípadne aj umiestnením v suchšom a teplejšom podnebí dalo až dvadsaťkrát znásobiť. Po takomto zefektívnení by zariadenie vytváralo dostatok energie napríklad na svietenie či nabíjanie telefónov v odľahlých oblastiach. DOI: 10.1016/j.joule.2019.08.009


Ľuďom na Slovensku narastajú mzdy rýchlejšie, ako je priemer EÚ

BRATISLAVA. Hodinová cena práce v eurozóne v tretom kvartáli tohto roka medziročne vzrástla o 1,6 percenta a v rámci celej Európskej únie sa zvýšila o 2,1 percenta. V rámci eurozóny sa hodinové mzdy a platy v treťom štvrťroku medziročne zvýšili o 1,6 percenta a ostatné zložky ceny práce stúpli o 1,5 percenta. V rámci celej EÚ hodinové mzdy a platy v treťom kvartáli oproti rovnakému obdobiu vlaňajška vzrástli o 2,1 percenta a ostatné zložky ceny práce išli nahor o 2,3 percenta. Informoval o tom v utorok štatistický úrad Európskej únie Eurostat.Na Slovensku cena práce v treťom štvrťroku tohto roka medziročne vzrástla o 7,3 percenta. Hodinové mzdy na Slovensku stúpli o 7,2 % a ostatné zložky ceny práce sa zvýšili o 7,4 %. Najrýchlejšie celková cena práce medziročne vzrástla v Rumunsku (+16,5 %), v Maďarsku (+12,6 %) a v Bulharsku (+10,7 %). Zníženie ceny práce evidovali vo Fínsku (-3 %) a v Portugalsku (-1,1 %).V rámci eurozóny v treťom kvartáli v porovnaní s rovnakým obdobím minulého roka hodinová cena práce vzrástla o 1,5 percenta v priemysle a zhodne o 2,1 percenta v stavebníctve a v službách. V rámci celej Európskej únie hodinová cena práce stúpla o 2 percentá v priemysle, o 2,5 percenta v stavebníctve a o 2,6 percenta v službách.


Kontrolný úrad nedokázal zistiť ekonomický prínos reformy ESO

Ministerstvo vnútra nevykonalo základnú analýzu aktuálneho stavu.

BRATISLAVA. Najvyšší kontrolný úrad (NKÚ) v pondelok zverejnil výsledky kontroly implementácie projektu ESO (Efektívna, Spoľahlivá a Otvorená štátna správa). Predseda NKÚ Karol Mitrík na pondelkovom stretnutí s médiami informoval, že Ministerstvo vnútra (MV) na úvod procesu nevykonalo základnú analýzu aktuálneho stavu, úrad preto nedokázal zistiť ekonomický prínos reformy. Do agendy MV zároveň pribudol nehnuteľný majetok za viac ako 2 miliardy eur, pričom rezort nepoznal rozsah preberaného nehnuteľného majetku ani jeho aktuálny stav.


Mercedes-AMG GT S Roadster je určený pre tých, ktorí chcú viac, no nie priveľa

Novinka s výkonom 522 koní a rýchlosťou 308 kilometrov za hodinu zapadá doprostred ponuky kabrioletov AMG GT.

AFFALTERBACH, BRATISLAVA. Ak ste niekedy mali pocit, že základný GT Roadster je pre vás príliš slabý, no silnejší GT C Roadster je už silná káva, AMG má riešenie. Nový kabriolet GT S Roadster totiž túto takmer neexistujúcu dieru na trhu vypĺňa. Základné GT ponúka iba 476 koní, zatiaľ čo najvýkonnejšie GT C má až 557 koní. To sa odráža predovšetkým na odlišných údajoch, ako je zrýchlenie na stovku za 3,8 sekundy alebo maximálna rýchlosť 308 kilometrov za hodinu. Jednoducho povedané, je o zlomok rýchlejšie ako GT, ale o trocha pomalšie ako GT C. Techniku preberá z kupé, ktoré sa vo verzii GT S predstavilo už dávnejšie. Pod dlhou kapotou tak nájdeme štvorlitrový vidlicový osemvalec, o prísun vzduchu sa starajú dve turbodúchadlá. V tomto voze je motor naladený na výkon 522 koní a krútiaci moment 670 Nm. O efektívne prenesenie sily na kolesá sa stará automatická dvojspojková prevodovka so siedmimi stupňami. O skvelú ovládateľnosť zase elektronicky riadený diferenciál zadnej nápravy či adaptívny podvozok. Na škodu nie je ani vynikajúce rozloženie hmotnosti v pomere 47:53. Oproti základnému modelu dostane navyše väčšie brzdy a jazdný režim "RACE". Rovnako ako pri najvýkonnejšom GT C, sú na zadnú nápravu obuté 20-palcové disky, no vpredu zostáva naďalej priemer 19 palcov. Zmeny vo vzhľade auta sú minimálne, ale po tejto stránke GT naozaj vylepšenia nepotrebuje. Musíme však vyzdvihnúť atraktívny žltý lak, s ktorým auto vyzerá naozaj úchvatne. S najnovším prírastkom sa tak rodina AMG GT rozrástla už na desať členov. Okrem troch kabrioletov sú v ponuke ešte tri štvordverové kupé, dvojmiestne kupé dostáva navyše ešte najsilnejšiu verziu GT R.


Tohtoročné Ceny Pamäti národa získali Slováci Matejčíková a Šimko

PRAHA. Tohtoročné Ceny Pamäti národa za Slovensko získali bývalý väzeň koncentračného tábora a partizán Otto Šimko a Mária Matejčíková, ktorá bola v 50. rokoch väznená ako politický väzeň. Za Českú republiku sa laureátmi stali bývalí politickí väzni František Suchý a František Lízna. Ocenenie sa odovzdávalo už po ôsmykrát. Organizátorom je spoločnosť Post Bellum pôsobiaca v Českej a Slovenskej republike. Slávnostné odovzdávanie cien sa uskutočnilo v Národnom divadle v Prahe. "Cenami Pamäti národa si chceme verejne uctiť a vyzdvihnúť príbehy ľudí, ktorých poznačili totalitné režimy a nedemokracia," uviedla pre TASR riaditeľka Post Bellum SK Sandra Polovková. Ako ďalej spresnila, to, že sa ceny odovzdávajú práve 17. novembra, nie je náhoda. "Symbolicky v deň boja za slobodu a demokraciu oceňujeme ľudí, ktorí si zachovali svoju ľudskú tvár aj v ťažkých časoch. Sú priamymi svedkami histórie, ktorá nie je vôbec vzdialená súčasnosti. Životné príbehy laureátov by mali byť aj neustále prítomnou výstrahou pre aktuálne dianie a konanie ľudí," dodala. Jedinou ženou medzi ocenenými je Mária Matejčíková. V 19 rokoch pomohla katolíckemu kňazovi, ktorý utiekol z väzenskej nemocnice. Keďže útek nebol úspešný, mesiac po tom, čo mužovi pomohla, ju zadržala Štátna bezpečnosť. Matejčíková bola odsúdená za vlastizradu na päť rokov väzenia. Rodina so židovskými koreňmi druhého oceneného Otta Šimka sa vyhla transportu do koncentračného tábora, perzekúcii však nie. V roku 1942 museli nastúpiť do pracovného tábora v obci Vyhne. Ďalšieho laureáta Františka Líznu po prvý raz zatkli v jeho 19 rokoch, pretože roztrhal sovietsku vlajku. Väznený bol potom ešte štyrikrát - za opustenie republiky, šírenie samizdatu a za tlač letákov o politických väzňoch. Rodičov posledného oceneného Františka Suchého v roku 1949 zatkli za pomoc inej rodine pri úteku za hranice. Ich aj Františkova situácia sa ešte zhoršila po tom, ako polícia zatkla agenta americkej spravodajskej služby Koudelku. Ten nevydržal kruté výsluchy a prezradil, že ho František Suchý ukrýval v garáži. Odsúdili ho na 25 rokov. Vystriedal väznice Pankrác, Mírov, Opava, Bory, Leopoldov, čas trestu pôsobil ako technický konštruktér.


Veľvyslanec Ruska: Na vojská NATO odpovieme

NATO nasadilo do Poľska a Pobaltia takmer päťtisíc vojakov.

BRUSEL. Moskvu znepokojuje rozmiestnenie vojsk Severoatlantickej aliancie v pobaltských štátoch a Poľsku a na tento vývoj zareaguje. Vyhlásil to vo štvrtok veľvyslanec Ruska pri NATO Alexandr Gruško. "NATO buduje novú vojenskú bezpečnostnú situáciu, čo nemôžeme ignorovať, a mali by sme to riešiť pomocou našich vlastných vojenských nástrojov," povedal Gruško. Dvanásť členských štátov NATO nasadilo do Litvy, Lotyšska, Estónska a Poľska spoločne 4600 vojakov. Všetky štyri bojové skupiny by mali byť skompletizované a funkčné v priebehu dvoch týždňov. Severoatlantická aliancia tvrdí, že cieľom tohto kroku je boj proti agresii Ruska, ktoré v roku 2014 jednostranne anektovalo ukrajinský polostrov Krym. Gruško zároveň na margo Spojených štátov povedal, že po nástupe nového prezidenta USA Donalda Trumpa Moskva dosiaľ obrat v americkej obrannej politike nezaznamenala.


Halepová vypadla v Toronte s kvalifikantkou, duel skrečovala

Wimbledonskú šampiónku trápi achilová päta.

TORONTO. Účinkovanie Simony Halepovej na turnaji WTA Rogers Cup v kanadskom Toronte sa skončilo predčasne už vo štvrťfinále. Štvrtú nasadenú hráčku singlového pavúka pribrzdilo zranenie, pre ktoré nedohrala piatkový súboj proti Češke Marii Bouzkovej. "Cítila som problémy s achilovkou už od úvodného duelu v Toronte. Dnes som to pociťovala ešte viac, preto som sa rozhodla duel skrečovať. V ďalšom kole by už čakala Serena Williamsová a to nie je nič ľahké," vysvetlila 27-ročná Rumunka, aktuálna wimbledonská šampiónka. Bouzkovej vyšiel vstup do stretnutia, viedla 4:0, ale ďalšie štyri gemy patrili súperke. Záver úvodného dejstva patrili českej kvalifikantke, ktorá vyhrala 6:4 a získala už jedenásty set za sebou v šiestich doterajších zápasoch. "Samozrejme, že som sklamaná, že Simona musela dnes odstúpiť. Mali sme dosť dlhé výmeny. Možno sa len bála, aby sa jej to zranenie nezhoršilo. Ako som už povedala na kurte, skutočne som si užívala možnosť hrať proti nej, hoci to bol len jeden set. Pre mňa je to skvelá skúsenosť a teraz sa už teším na konfrontáciu so Serenou Williamsovou, ktorá bola v mladosti mojím vzorom," uviedla 21-ročná Bouzková, ktorá prvýkrát v kariére zdolala hráčku z top 5 svetového rebríčka. Pár dní predtým dosiahla v Toronte proti Američanke Sloane Stephensovej svoje prvé víťazstvo nad hráčkou z prvej desiatky."Od zápasu k zápasu cítim v mojej hre viac istoty. Vedela som sa brániť a zároveň aj byť agresívna. Myslím si, že dnes som proti Halepovej odohrala môj najlepší set na tomto turnaji. Užívam si každú chvíľu, aj na centrálnom dvorci sa cítim lepšie ako pri premiére na ňom. Aj to mi dosť pomáha," dodala 91. hráčka svetového renkingu.


DOBRÉ RÁNODobré ráno: Smeru ide o život, vyleje kýble špiny

Hneď na úvod: prieskumy mali opäť pravdu. A presne tak, ako seriózne agentúry predvídali, sa do druhého kola prezidentských volieb dostali Zuzana Čaputová a Maroš Šefčovič. Lenže aj keď Zuzana Čaputová prvé kolo vyhrala s výrazným náskokom, ešte to nič nemusí znamenať. Napokon, kampaň už odštartovala a kandidáti sa začali voči sebe vymedzovať prakticky s uzavretím volebných miestností. Má teda Šefčovič vôbec šancu dobehnúť Čaputovú, koho by musel presvedčiť a ako vlastne bude vyzerať dvojtýždňová kampaň pred druhým kolom prezidentských volieb? Tomáš Prokopčák sa rozprával s Beatou Balogovou a s jej zástupcom pre spravodajstvo Jakubom Filom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. V druhom kole prezidentských volieb by mohli Zuzanu Čaputová podporiť aj v Moste-Híd. Hovorí to Béla Bugár s tým, že chce, aby sa po prípadnej výhre venovala aj menšinám. František Mikloško zase svojim voličom neodporučil voliť Šefčoviča, no Čaputovú priamo podporiť odmietol. Svetové médiá tiež píšu o slovenských prezidentských voľbách. Napríklad Financial Times spomína zmenu v slovenskej politike, New York Times hovoria o slušnosti, al-Džazíra hovorí o Zuzane Čaputovej ako o hrozbe pre súčasný politický establišment. Štefan Harabin vo svojskej tlačovej konferencii k výsledkom prvého kola pripustil, že bude znovu kandidovať. Najnovšie chce vyhrať nasledujúce prezidentské voľby o päť rokov. Naďalej trvá na tom, že nezaloží politickú stranu. Česká strana ODS v sobotu vylúčila zo svojich radov Václava Klausa mladšieho. Dôvodom sú jeho postoje výroky, Klaus mladší napríklad v rozpore s názorom strany podporuje vystúpenie Česka z Európskej únie a nedávno prirovnal Emanuela Macrona k Hitlerovi či schvaľovanie európskych regulatív k židovským transportom. Spoločnosť Boeing chystá nový softvér pre svoje lietadlá 737 Max, mal by byť hotový v priebehu dvoch týždňov. Práve stabilizačný systém lietadla je jednou z podozrivých príčin pádu týchto lietadiel, ktoré si v priebehu pol roka vyžiadali viac ako tristo obetí. Pre lietadlá tohto typu medzičasom vzdušný priestor uzavrela Európa či napríklad Spojené štáty. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Postup slávili svojsky. Po Belehrade sa premával transportér, po Záhrebe traktor

BELEHRAD. Areál belehradského futbalového štadióna Marakana zdobí už nejaký čas bojový tank sovietskej výroby T-55, ktoré sa používali v 90. rokoch minulého storočia počas krvavej občianskej vojny na Balkáne v krajinách bývalej Juhoslávie. Teraz pribudol aj obrnený transportér, na ktorom fanúšikovia Crvenej zvezdy v utorok oslavovali aj s niektorými hráčmi postup do hlavnej skupinovej fázy Ligy majstrov. Do nej sa dostali druhú sezónu za sebou, keď v odvete play off remizovali doma so švajčiarskym Young Boyes Bern 1:1. Týždeň predtým sa tímy rozišli zmierlivo 2:2, Belehradčanov posunul ďalej vyšší počet strelených gólov na ihrisku súpera. Po odvete vyšli priaznivci CZ do ulíc, kde si spolu s hráčmi jazdou na transportéri užívali postupovú radosť. Nie je jasné, kto ho poskytol takisto ako spomenutý tank, ktorý vyvolal znepokojujúce reakcie v Chorvátsku, keďže podľa nich ide o provokáciu symbolizujúcu intervenciu srbskej armády počas krviprelievania v bývalej Juhoslávii v 90. rokoch. Fanúšikovia Dinama Záhreb zareagovali v chorvátskej metropole zaparkovaním hrdzavého traktora pred štadiónom svojho klubu. Traktor symbolizuje exodus desiatok tisíc Srbov z Chorvátska v roku 1995 počas ofenzívy chorvátskej armády. Dinamo sa tiež kvalifikovalo do skupinovej fázy po výsledkoch 2:0 a 1:1 proti nórskemu Rosenborgu Trondheim.


Maďarič: S podozrením na prepojenie na finančnú skupinu by mala TASR niečo robiť

Minister kultúry Marek Maďarič si nemyslí, že TASR  založením obchodnej spoločnosti porušila zákon.

BRATISLAVA. Tlačová agentúra Slovenskej republiky (TASR) neporušila podľa ministra kultúry Mareka Maďariča zákon tým, že založila obchodnú spoločnosť. Nemyslí si, že TASR ovplyvňuje finančná skupina. Ale, už len podozrenie z prepojenia na finančnú skupinu dáva impulz pre vedenie TASR, aby konalo, upozornil na stredajšom Výbore Národnej rady (NR) SR pre kultúru a médiá Maďarič. „Nepáči sa mi, že tam to podozrenie je a niečo by s tým tlačová agentúra mala urobiť,“ konštatoval šéf ministerstva kultúry, cez ktoré TASR ako verejnoprávna inštitúcia dostáva peniaze na plnenie svojich úloh vo verejnom záujme. Agentúra má od štátu cez ministerstvo kultúry prostredníctvom zmluvy so štátom na tento rok 2,5 milióna eur, o 300 tisíc viac ako vlani. Podľa Maďariča je vstup finančných skupín do médií aktuálna téma nielen na Slovensku, ale aj v celej Európe, a preto je tá otázka citlivá. Pripustil, že zmenou zákona sa TASR dá zobrať kompetenciu zakladať obchodné spoločnosti. Zopakoval, že najskôr treba diskutovať s generálnym riaditeľom TASR a Správnou radou TASR. Generálny riaditeľ TASR Jaroslav Rezník argumentuje, že informácia nebola tajná a o spojení Miloša Juríčka so Slaviou Capital nevedel.Denník N 2. marca v článku „Rezník dal polovicu verejnoprávneho portálu TASR firme blízkej Slavii Capital“ informoval o tom, že portál Teraz.sk aj televízia Tablet.tv nie sú súčasťou verejnoprávnej agentúry TASR. V skutočnosti ich vlastní akciovka, ktorej polovicu vlastní Miloš Juríček, podnikajúci so Slaviou Capital. Minister kultúry Maďarič a ani Výbor NR SR pre kultúru a médiá o tom podľa denníka nevedel. Ako ďalej informoval denník v článku, riaditeľ TASR Jaroslav Rezník v roku 2013 rozhodol, že portály nebudú spadať pod TASR, ale bude ich vlastniť akciová spoločnosť Teraz Media. Polovicu tejto spoločnosti vlastní TASR, druhú súkromná spoločnosť Impre Media, údajne blízka finančnej skupine Slavia Capital. Kontrolným orgánom TASR je Správna rada. Maďarič požiadal jej predsedu Vladimíra Masára, aby preskúmali Teraz Media, jej hospodárenie, činnosť a predovšetkým, či mediálne výstupy jej produktov, ako je Teraz.sk a Tablet.tv, zodpovedajú princípom nezávislosti a nestrannosti. Rezník hovorí, že nevedel o prepojení Juríčka na Slaviu Capital, uviedol Denník N.Ako v reakcii na medializované podozrenia na dnešnom mediálnom výbore povedal šéf TASR Jaroslav Rezník, mediálny výbor v roku 2013 aj v roku 2014 informoval, že zakladajú akciovú spoločnosť. „Všetky informácie, ktoré mali byť verejné, aj boli verejné,“ upozornil Rezník, ktorý tvrdí, že o spojení Miloša Juríčka so Slaviou Capital nevedel. Dodal, že téme sa tento týždeň venovala Správna rada TASR a okrem iného skonštatovala, že mediálne výstupy Teraz Media zodpovedajú zásadám objektívnej žurnalistiky a že TASR má kontrolu nad spoločnosťou Teraz Media. Situáciu budú ďalej podľa Rezníka riešiť na valnom zhromaždení spoločnosti.


Merkúr sa stále zmenšuje a podobá sa na Zem viac, ako sme si mysleli

Naša planéta už nie je jediná, kde prebieha tektonická aktivita.

BRATISLAVA. Predtým ich na povrchu nikdy nevideli. Malé zlomy podobné akýmsi schodiskovým útesom odhalila sonda MESSENGER počas misie, ktorá sa skončila pred viac ako rokom.  Útvary sú malé a vedci preto veria, že sú geologicky veľmi mladé. Môže to znamenať, že sa Merkúr neustále zmenšuje - Zem už teda nie je jedinou tektonicky aktívnou planétou v našom slnečnom systéme. Výsledky uverejnia v októbrovom vedeckom časopise Nature Geoscience. Schodiskové útvary sú výsledkom ohýbania kôry, ktorá sa zmršťuje okolo chladnúceho vnútra planéty. Musia byť veľmi mladé aj preto, že dokázali vydržať neustále bombardovanie povrchu meteroidmi. Podobné útesy pozorovala už sonda Mariner 10 pri prelete okolo prvej planéty od Slnka v sedemdesiatych rokoch. Boli však veľké a dokazovali, že jadro Merkúru chladlo a planéta sa zmršťovala v dávnej histórii.  "Toto je dôvod, prečo skúmame vesmír," uviedol v tlačovej správe NASA riaditeľ planetárnych vied Jim Green. "Po celé roky sa vedci domnievali, že tektonická aktivita na Merkúre bola v dávnej minulosti. Je vzrušujúce zvažovať, že táto malá planéta - nie o moc väčšia ako Mesiac - je dodnes aktívna."


Británia začne pracovať na vlastnom satelitnom systéme

Británia si chce zaručiť národnú bezpečnosť, keby po brexite stratila prístup k systému Galileo.

LONDÝN. Británia v stredu oznámila, že začne práce na vlastnom satelitnom navigačnom systéme, aby zaistila národnú bezpečnosť v prípade, že by Spojené kráľovstvo po tzv. brexite stratilo úplný prístup k projektu Galileo Európskej únie. Informovala o tom agentúra Reuters. Britská vláda sa chce naďalej podieľať na projekte Galileo. Podľa oznámenia však vynaloží 92 miliónov libier (101,5 mil. eur) na plány vytvorenia nezávislého satelitného systému, ktoré bude pripravovať Vesmírna agentúra Spojeného kráľovstva (UKSA) s podporou ministerstva obrany. Globálny navigačný satelitný systém Galileo, ktorý by mal mať do roku 2020 celkovo 30 satelitov, je európskou alternatívou k americkému Globálnemu polohovému systému GPS či ruskému systému GLONASS. Európska komisia (EK) v júli pri príležitosti vypustenia ďalších štyroch satelitov Galileo z kozmodrómu Kourou vo Francúzskej Guyane pripomenula, že údaje z družíc pomáhajú pri záchranných akciách, podporujú trend autonómnych vozidiel či inteligentných hodiniek, pomáhajú pri plánovaní v poľnohospodárstve a sú neoceniteľné pre leteckú navigáciu a lodnú dopravu. Podľa údajov EK systém Galileo už od decembra 2016 poskytuje služby určovania polohy a času, ktoré v súčasnosti využíva približne 400 miliónov používateľov.


Exlíder rakúskej FPÖ Strache chce po zverejnení korupčného videa dokázať svoju nevinu

Zverejnenie videa v Rakúsku vyvolalo pád vlády.

VIEDEŇ. Bývalý vicekancelár a expredseda Slobodnej strany Rakúska (FPÖ) Heinz-Christian Strache, ktorý v sobotu rezignoval na obe funkcie v súvislosti so zverejneným videom odhaľujúcim jeho korupčné správanie, sa v utorok na sociálnej sieti kriticky vyjadril na adresu jeho autorov, píše agentúra DPA. "Nájdeme tých, čo stoja za nelegálne nakrúteným videom a špinavou kampaňou proti mojej osobe a ja dokážem svoju nevinu!" napísal Strache na Facebooku. Obsah videa, ktoré vzniklo v roku 2017 na ostrove Ibiza, však Strache nespochybnil. Hovorí na ňom o možných nelegálnych daroch pre FPÖ a údajnej príbuznej istého ruského oligarchu výhľadovo sľubuje verejné zákazky, ak jeho strane pomôže k úspechu vo voľbách. Strache jej napríklad navrhoval, aby kúpila bulvárny denník Kronen Zeitung, ktorý by svojím spravodajstvom pomohol FPÖ v predvolebnej kampani. Vo videu spomína aj spôsoby, ako obísť rakúsky zákon o financovaní politických strán, o potenciálnych veľkých kontraktoch vo verejnej infraštruktúre či o privatizačných plánoch týkajúcich sa dodávok vody. Špecializovaná prokuratúra pre vyšetrovanie ekonomických trestných činy a korupcie (WKStA) informovala, že aktuálne preveruje niekoľko podaní v súvislosti so zverejneným videom. Zatiaľ nie je známe, kto je autorom videa. Jeho zverejnenie však v Rakúsku vyvolalo pád vlády a s tým spojenú vládnu krízu.


Robotníkom sa darí lepšie ako učiteľom, trh práce ťahá priemysel

Absolventi pedagogiky, filozofie, estetiky či sociálnej práce nezvyknú podľa personálnej agentúry zarobiť ani priemernú mzdu.

BRATISLAVA.Pracovníci v priemysle s ukončenou strednou odbornou školou dokážu v súčasnosti na Slovensku zarobiť viac, než mnohí absolventi vysokých škôl humanitného zamerania. Rozdiel v príjme môže mesačne dosiahnuť aj 300 eur v hrubom vyjadrení. Upozorňuje na to personálna agentúra Wincott People. Na tieto platové rozdiely by mali podľa agentúry myslieť najmä mladí, ktorí končia základnú školu a rozhodujú sa, akú si vyberú strednú školu. "Nedostatok kvalifikovaných pracovníkov v automobilovom a strojárskom priemysle tlačí ich mzdy nahor. Vo viacerých profesiách, na ktoré stačí stredoškolské vzdelanie, sa tak mzda už v závere minulého roka vyšplhala nad 1000 eur mesačne v hrubom. Ide o sumu, ktorú mnohí absolventi vysokých škôl nezarobia," tvrdí manažérka agentúry Jana Mesárová. Medzi najžiadanejšie a zároveň najlepšie platené stredoškolské profesia patrí programátor, nastavovač CNC stroja, mechatronik, mechanik-nastavovač. Finančne dobre ohodnotení sú aj zvárači, elektromechanici, či CNC obrábači kovov. Žiadaní sú aj operátori výroby, elektrikári, kontrolóri kvality, frézari či sústružníci. V ich prípade sa však mzda zvykne pohybovať pod hranicou 1000 eur. "Pre všetky tieto menované a im príbuzné profesie platí, že mladý človek s príslušným vzdelaním by nemal mať zásadný problém uplatniť sa na trhu práce. Platí to v súčasnosti a platiť by to malo aj v dobe, keď školu skončí," predpokladá Mesárová. Žiaci končiaci základnú školu by si preto mali strednú vyberať pragmaticky. Rozhodovať sa na základe preceňovanej prestíže jednotlivých profesií sa nemusí vyplatiť. V takom prípade sa totiž môže stať, že mladý človek sa vyberie na gymnázium a neskôr ukončí niektorý, z hľadiska uplatnenia na trhu práce málo perspektívny, no populárny vysokoškolský odbor humanitného smeru. Takúto sumu však bez problémov zarobí veľká časť robotníkov v priemysle bez špeciálnej kvalifikácie. Napríklad, absolventi pedagogiky, filozofie, estetiky či sociálnej práce nezvyknú podľa personálnej agentúry zarobiť ani priemernú mzdu v hospodárstve. Dôvodom je, že dopyt po nich generuje najmä verejná sféra, súkromný sektor tento typ absolventov potrebuje minimálne. Na trhu je ich prebytok, zamestnávať sa musia mimo vyštudovaného odboru, čo tlačí cenu ich práce nadol. "Absolventi týchto, ale aj príbuzných odborov, nedostanú ani 800 eur mesačne v hrubom. Takúto sumu však bez problémov zarobí veľká časť robotníkov v priemysle bez špeciálnej kvalifikácie," upozorňuje Mesárová. Z hľadiska trhu práce klesá aj záujem o absolventov nízko kvalifikovaných stredoškolských odborov, ako sú napríklad lesníci, farmári, pomocní pracovníci v stavebníctve, kde čoraz väčšiu úlohu zohráva automatizácia. Pri výbere strednej školy sa preto aktuálny vývoj na trhu práce neoplatí podceňovať. V opačnom prípade mladému človeku hrozí, že si už na konci základnej školy výrazne poškodí svoj ďalší kariérny život.


S nedostatkom masla to nie je také tragické, tvrdí analytik Drahovský

BRATISLAVA. V Európe má hroziť pred Vianocami nedostatok masla a mliečnych produktov, preto ich ceny stúpajú. Na tento vývoj pred časom upozornila jedna z najväčších mliekarenských spoločností na svete, dánska Arla Foods. Situácia však nie je až taká tragická, ako sa prezentuje. V diskusnej relácií na TABLET.TV to povedal analytik obchodu Ľubomír Drahovský. "Slovenský spotrebiteľ je veľmi senzitívny a reaguje na správy. Keď mu niekto povie, že zdražie maslo a pred Vianocami, tak sa predzásobí. No to sa nedeje na základe reálneho stavu, ale na základe očakávania, čo sa stane. Cena masla sa môže zvýšiť napríklad z 2,30 aj na 2,90 eur, ale vzhľadom na celkovú konzumáciu masla na Slovensku to nie je až taká veľká tragédia," povedal Drahovský. Dodal, že za týmto vývojom je sčasti aj zrušenie mliečnych kvót v EÚ pred dvoma rokmi. Na trh prišlo lacné mlieko z krajín veľkých producentov a mnohé mliekarne zatvorili svoje kapacity. Svetové ceny mlieka v dôsledku znižovania produkcie vzrástli za posledných 12 mesiacov približne o 28 %. "Je za tým sčasti nedostatok mlieka, no nie je to neriešiteľná situácia, lebo producenti ako Veľká Británia, Írsko, Austrália a Nový Zéland kontinentálny trh s prehľadom uspokoja. Je to ako sínusoida, čiže ak sú teraz ceny hore, časom sa vrátia na prijateľnú úroveň. Neočakávam extrémny rast cien masla a mliečnych výrobkov, lebo v potravinárstve je veľmi silná konkurencia," dodal Drahovský.


Uväznených aktivistov z Nemecka a Švédska v Turecku presunuli

Aktivisti sú vo vyšetrovacej väzbe pre údajné podporovanie teroristickej organizácie.

BERLÍN / ISTANBUL. Nemeckého ľudskoprávneho aktivistu Petera Steudtnera, ako aj jeho švédskeho kolegu, ktorí sú v Turecku vo vyšetrovacej väzbe pre údajné podporovanie teroristickej organizácie, premiestnili po dvoch týždňoch za mrežami do iného väzenského zariadenia, a to z istanbulskej štvrte Maltepe do asi 80 km vzdialeného Silivri. Práve tam je vo vyšetrovacej väzbe pre podobné obvinenie aj spravodajca periodika Die Welt s dvojakým nemecko-tureckým občianstvom Deniz Yücel. Pre tlačovú agentúru DPA o tom hovoril v utorok advokát Murat Boduroglu, člen tímu zastupujúceho oboch zadržiavaných cudzincov. Podľa jeho slov sa o odvolaní proti uvaleniu vyšetrovacej väzby ešte stále nerozhodlo. Celkovo desať účastníkov konferencie o digitálnej bezpečnosti v Istanbule zadržali turecké úrady 5. júla. Po dočasnom prepustení na slobodu sa napokon osem z nich vrátane spomínaných dvoch cudzincov a šéfky tureckej pobočky Amnesty International (AI) Idil Eserovej ocitlo vo vyšetrovacej väzbe. Nemecká vláda nemá žiadne indície o opodstatnenosti obvinení voči spomínanému nemeckému občanovi alebo ďalším uväzneným účastníkom workshopu v Istanbule. Kabinet vyjadril v súvislosti s ich uväznením znepokojenie a vyjadril predpoklad, že turecká strana umožní konzulárny servis pre nemeckého občana a že mu nijakým spôsobom nebude brániť. Podľa advokátových slov dostal Steudtner za mrežami aj knihy v nemeckom jazyku, ktoré mu poslali cez právnych zástupcov.


Výbor odmietol rušenie milostí v kauze Technopol

Jedným z hlavných aktérov kauzy je trestne stíhaný podnikateľ Marian Kočner.

BRATISLAVA. Ústavnoprávny výbor Národnej rady (NR) SR v pondelok neodobril návrh, ktorým by mohli zrušiť milosti v tzv. kauze Technopol. Mal by to umožniť ústavný zákon, ktorého návrh predložili poslanci za OĽaNO, právna norma sa aktuálne nachádza v druhom čítaní. Poslanci sa v predkladacej správe odvolávali aj na to, že jedným z hlavných aktérov tejto kauzy je podnikateľ Marian Kočner, ktorý je obvinený v prípade objednávky vraždy novinára Jána Kuciaka a Martiny Kušnírovej. Obžalovaný je tiež za falšovanie zmeniek TV Markíza a marenie spravodlivosti. Predkladateľom návrhu išlo podľa ich slov predovšetkým o objektívne vyšetrenie káuz spojených s Technopolom, čomu bránia udelené milosti, "a tak chránia tých, ktorí by sa mali za svoje podvody a iné trestné činy zodpovedať pred súdom". V kauze Technopol už bola zrušená milosť pre Michala Kováča mladšieho, syna exprezidenta Kováča. Rozhodnutie bolo súčasťou zrušenia tzv. Mečiarových amnestií, o ktorom rozhodla NR SR v apríli 2017. Poslanci sa odvolávali tiež na to, že pred dvomi rokmi boli zrušené len rozhodnutia o udelení milostí, ktoré sa týkali Kováča mladšieho, avšak nie ďalších obvinených v tejto kauze. Líder koaličného Mosta-Híd Béla Bugár vtedy na otázku, prečo nebola zrušená milosť aj Kočnerovi, odvetil, že to bol kompromis vo vládnej koalícii. Podobným návrhom sa už plénum zaoberalo v decembri minulého roka. SaS vtedy predložila návrh ústavného zákona, ktorý by prinášal zrušenie milosti pre Mariana Kočnera v kauze Technopol. Návrh poslanci neschválili. V apríli 2017 rozhodla NR SR o zrušení tzv. Mečiarových amnestií z 3. marca a 7. júla 1998 a milosti exprezidenta Michala Kováča svojmu synovi z 12. decembra 1997. Právomoc rušiť protiprávne amnestie či individuálne milosti prezidenta dala parlamentu zmena Ústavy SR. V kauze Technopol ide o spor, v ktorom sa rozhoduje, kto je vlastníkom firmy. Podľa právnikov firmy, ktorá zastupuje vlastníkov okolo podnikateľa Pavla Páveka, sa spor týkal významnej časti doterajšieho konania. Podvod mal presahovať výšku dvoch miliónov amerických dolárov. Členovia parlamentného ústavnoprávneho výboru v pondelok odobrili Správu generálneho prokurátora Slovenskej republiky o činnosti prokuratúry v roku 2018. Ústavnoprávny výbor Národnej rady (NR) SR v pondelok odobril niekoľko návrhov zákonov z dielne rezortu spravodlivosti. Ide o vládny návrh zákona o zaistení majetku a správe zaisteného majetku, ako aj novely Občianskeho či Obchodného zákonníka. Výbor neodobril vládnu novelu zákona o sudcoch a prísediacich. Poslanci neschválili navrhované uznesenie. Novou legislatívou sa má nanovo upraviť inštitút justičných čakateľov, novela sa nachádza v druhom čítaní parlamentu.


Osem princov a princezien, ktorí patria k Vianociam

Aj tento rok sa pripomenuli v našich obľúbených vianočných a novoročných rozprávkach.

Pri nakrúcaní rozprávky o pyšnej princeznej sa Vladimír Ráž, ktorý hral kráľa Miroslava, naozaj zamiloval do Aleny Vránovej - princeznej Krasomily. Začiatok ich vzťahu bol problematický, keďže v tom čase boli obaja zadaní. Rážovou manželkou bola herečka Saša Myšková, Vránová bola vydatá za spisovateľa Pavla Kohouta. Ten sa po odhalení manželkinej nevery nahneval a napísal o ich vzťahu divadelnú hru Dobrá piese�?. Pre Vladimíra a Alenu nastali ťažké časy, pretože v päťdesiatych rokoch bol mimomanželský pomer vnímaný ako politický delikt. Napriek tomu svoju lásku obhájili, aj keď ich spoločné šťastie nevydržalo navždy. Po sedemnástich rokoch sa rozviedli. Alene zostala z ich vzťahu dcéra Markéta. Dnes sa teší aj z vnučky Terezy a troch pravnukov. Má už neuveriteľných osemdesiatštyri rokov a stále žije v Prahe. Česká „Popelka" Libuše Šafránková mala v živote viac šťastia ako väčšina iných filmových princezien. Už v mladosti sa zoznámila s Josefom Abrhámom, ktorý je jej celoživotnou láskou. Sú spolu už štyridsať rokov a spoločne si zahrali aj niekoľko pekných filmových postáv. Ich vzťah sa začal škandálom, keďže mladá Libuška prebrala Josefa speváčke Nade Urbánkovej, no ako sa rokmi ukázalo, bola to správna voľba. Spolu prekonali aj rakovinu pľúc, s ktorou herečka donedávna bojovala. Momentálne sa šesťdesiatriročná Libuše znovu teší zo života, zdá sa, že jej zdravotný stav sa stabilizoval. Loading
 ... Len jedna rola stačila Marii Kyselkovej na to, aby sa vo svete česko-slovenskej kinematografie stala nesmrteľnou. V roku 1959, keď získala hlavnú úlohu vo filmovej rozprávke Princezná so zlatou hviezdou, mala za sebou len štyri herecké úlohy. Po nakrúcaní sa ich počet už nezvýšil. Kyselková sa vydala za herca Petra Haničinca a stala sa na plný úväzok ženou v domácnosti. Manželstvo po rokoch stroskotalo a napokon našla šťastie mimo umeleckých kruhov, po boku zubára, ktorý bol od nej o dvanásť rokov mladší. K filmu sa už nikdy nevrátila, vychovala tri deti a dlhé roky pracovala ako recepčná na internátoch. Dnes má osemdesiatjeden rokov. Loading
 ... Bývalá herečka, ktorá už dlhé roky žije v Nemecku, zostane navždy v pamäti televíznych divákov ako princezná Arabela so zázračným prste�?om. Patrí k hviezdam, ktoré síce rýchlo prerazili, no napokon v brandži dlho nezostali. Jana Nagyová sa objavila napríklad vo filmoch Sváko Ragan či Smrť stopárok. K životnej úlohe Arabely sa dostala ako devätnásťročná viac-menej náhodou. Tvorcovia seriálu pôvodne rátali s Libušou Šafránkovou, no tá mala v tom čase zdravotné problémy. Keďže Jane nešla veľmi čeština, Libuše Šafránková ju napokon musela predabovať. To jej však nijako neubralo na popularite. Dnes sa živí ako podnikateľka a má päťdesiatsedem rokov. V rozprávke Jak se budí princezny sa objavili hneď dvaja princovia. Jedným z nich bol aj syn vtedy už veľmi populárneho Rudolfa Hrušínskeho Jan Hrušínský. Aj po rokoch rád spomína na nakrúcanie. Odohrávalo sa na niekoľkých hradoch a zámkoch a zúčastnila sa na �?om celá plejáda známych hercov. Väčšinu filmovacích dní prežil Hrušínský so sadrou na nohe, ktorú mu všemožne maskovali, dokonca mu ju obaľovali do igelitu, keď s ko�?om plával v rybníku. Herectvu zostal verný dodnes, dokonca si vyskúšal aj úlohu kráľa v rozprávke Duch nad zlato. Má šesťdesiatjeden rokov a za sebou aj niekoľko úspešných rokov ako divadelný riaditeľ. Založil Divadlo na jezerce a Divadelní společnost Jana Hrušínského. Film Tri oriešky pre Popolušku bol pre mladého študenta Pavla Trávnička jeho prvou veľkou príležitosťou. Herec si úlohu princa zahral ešte niekoľkokrát, dokonca sa v jednom z rozhovorov so smiechom vyjadril, že diváci majú pocit, že nehral ani žiadne iné postavy. Len málokto si dnes pri sledovaní Troch orieškov pre Popolušku uvedomí, že princov hlas nie je vždy Trávničkov. Mladý Moravan so silným brnianskym prízvukom musel vtedy súhlasiť, že ho bude dabovať Petr Svojtka. Dnes má šesťdesiatšesť rokov a za sebou tri rozvody. Jeho prvou manželkou bola herečka Simona Stašová. Naposledy sa oženil vlani. Jeho v poradí štvrtou manželkou sa stala oveľa mladšia Monika Fialková, s ktorou má herec malého syna. Loading
 ... Legendárna rozprávka Princezná so zlatou hviezdou má neuveriteľných štyridsaťpäť rokov a krásny princ Radovan je už dlhé roky dôchodcom. Keď Josef Zíma nakrúcal v roku 1958 túto rozprávku, mal dvadsaťšesť. Práve sa oženil s kolegy�?ou z divadla Evou Klepáčovou, a kým dokončil filmovačku, narodila sa im dcéra Zuzana. V posledný natáčací de�? prežil herec autonehodu a zdalo sa, že film nebude nikdy dokončený. Našťastie, napokon všetko dobre dopadlo. V nasledujúcich rokoch sa viac angažoval ako spevák a moderátor. Dnes osemdesiatštyriročný Zíma v rozhovoroch priznáva, že na Vianoce radšej sleduje iné rozprávky ako tú, v ktorej hral, aj keď jeho vnúčatá sa na �?u veľmi rady pozerajú. Loading
 ... Václav Neckář dobyl srdcia divákov v rozprávke Šíleně smutná princezna. Zahral si v nej roztržitého princa, ktorý sa snaží rozveseliť princeznú v podaní Heleny Vondráčkovej. Už počas nakrúcania obaja spievali vo formácii Golden Kids a výborne si rozumeli. Natáčanie si patrične užili, aj keď bolo často mimoriadne vyčerpávajúce. Herci sa počas neho presúvali leteckým taxíkom, čo po rokoch zhodnotil Neckář ako to najzaujímavejšie, čo sa mu s týmto filmom spája. Aj keď má na svojom konte viacero zaujímavých hereckých postáv, verejnosť ho vníma predovšetkým ako speváka. Vo svojich sedemdesiatich štyroch rokoch stále vystupuje aj napriek tomu, že tento rok prekonal operáciu srdca.


Brazílsky exprezident Silva môže prijať návštevy vo väzení

Súd povolil priateľom a spolupracovníkom exprezidenta Luiza da Silvu, aby ho navštevovali vo väzení.

SAO PAOLO. Federálny súd v Brazílii povolil priateľom a spolupracovníkom bývalého prezidenta Luiza Inácia Lulu da Silvu, aby ho navštevovali vo väzení. V noci na piatok o tom informoval internetový portál UOL. Podľa neho exprezident môže vo väzení každý týždeň prijať najviac dvoch hostí, ktorými však nesmú byť jeho príbuzní ani právnici. Hneď vo štvrtok exprezidenta vo väzení v meste Curitiba vo federatívnom štáte Paraná na juhu krajiny navštívili senátorka Gleisi Hoffmannová a exminister obrany Jaques Wagner. Lulu da Silvu, ktorý bol prezidentom Brazílie v rokoch 2003-2011, uznali vlani za vinného z korupcie a prania špinavých peňazí a odsúdili ho na deväť a pol roka vo väzení. Súd v Porto Alegre tento verdikt v januári potvrdil a sprísnil mu trest väzenia na 12 rokov a jeden mesiac. Jeho advokáti sa sériou odvolaní snažili zabrániť alebo oddialiť nástup do väzenia, súdy však všetky ich odvolania zamietli a začiatkom apríla nastúpil na výkon trestu. Napriek právoplatnému odsúdeniu ľavicová Strana pracujúcich (PT) naďalej presadzuje opätovnú kandidatúru Lulu da Silvu na najvyšší post v krajine. O tom, či sa Lula da Silva bude môcť uchádzať o najvyššiu funkciu v štáte, rozhodne volebná komisia - podľa zákona však osoba odsúdená za korupciu súdom druhého stupňa stráca právo zastávať volenú funkciu. Samotný exprezident popiera, že by pochybil, pričom sa označuje za politického väzňa a obeť sprisahania pravicových politikov, justície a médií.


Ani americký prezident nie je všemocný. Bez Kongresu nezmôže veľa

Máme Kongres. Máme najvyšší súd. Nie sme Rumunsko, vyhlásil pred časom republikán John McCain.

WASHINGTON, BRATISLAVA. Reprezentuje štát navonok, zodpovedajú sa mu všetci ministri, tajné služby aj šéfovia federálnych úradov. Americký prezident však nie je všemocný. Ústava mu garantuje podobné právomoci, aké poznáme napríklad v prípade niektorých európskych premiérov. Bez parlamentu, teda bez oboch komôr amerického Kongresu, však môže presadiť len minimum zásadnejších zmien. V utorok si okrem prezidenta Američania volia aj tretinu Senátu a nových členov Snemovne reprezentantov. V utorok večer nášho času ešte nebolo jasné, kto sa stane novým prezidentom USA. Najmä v prípade republikána Donalda Trumpa sa však mnohí obávali, že svoju moc zneužije. Vplyvný republikán John McCain sa však s týmito obavami nestotožňuje. „Verím, že máme vládne inštitúcie, ktoré zabránia v prekročení ústavných právomocí niekomu, kto sa o to pokúsi,“ povedal v nedávnom rozhovore pre New York Times. Zároveň trochu nešťastne dodal: „Máme Kongres. Máme najvyšší súd. Nie sme Rumunsko.“ Americká ústava je postavená na deľbe moci medzi zákonodarnú (Kongres), výkonnú (prezident) a súdnu moc (sudcovia). Prezident má v Spojených štátoch rozsiahlejšie právomoci ako bežný európsky premiér. Môže napríklad rozpútať vojnu – a to aj bez toho, aby sa na to opýtal poslancov. Nemôže v nej však pokračovať bez súhlasu kongresmanov. V roku 1973, keď Američania bojovali vo Vietname, to neplatilo. Kongres až v tomto období schválil zákon o vojenských právomociach, ktorý v tejto oblasti prezidentovi výrazne zviazal ruky. Šéf Bieleho domu síce môže rozhodnúť o nasadení amerických vojakov v zahraničí, ak však zásah má trvať viac ako 60 dní, musí ho odklepnúť Kongres. Ten tiež rozhoduje o rozpočte, a teda aj o financiách, ktoré smerujú do armády. Dôležitou právomocou amerického prezidenta je aj vymenovanie sudcov najvyššieho súdu. Práve tam sa často odohráva niečo ako ideologická bitka o charakter štátu. Sudcovia totiž vydávajú verdikty aj v citlivých hodnotových sporoch a to, či na najvyššom súde majú prejavu konzervatívci, alebo liberáli, formuje aj americký právny systém. Prezidentove nominácie však musí schváliť Senát. Najnovšie budú demokrati a republikáni bojovať o miesto po konzervatívnom sudcovi Antoninovi Scaliovi, ktorý zomrel vlani. Sú však oblasti, kde môže konať na vlastnú päsť. Napríklad v boji proti klimatickým zmenám. Šéf Bieleho domu by napríklad mohol ignorovať záväzky, ktoré vyplývajú z dohody klimatického summitu v Paríži. Na väčšinu zásadných zmien však prezident potrebuje Kongres. Potreboval ho aj Barack Obama, keď v roku 2010 presadil svoju zdravotnícku reformu Obamacare. Platilo by to napríklad aj pri plánoch na postavenie plota s Mexikom, ak by jeho stavbu odmietla financovať mexická vláda. Prezident by však bez Kongresu nemohol ani zvyšovať alebo znižovať dane či napríklad zaviesť v istých prípadoch tresty smrti, ako to pred voľbami sľuboval Trump.


Úrad bankového ombudsmana mal v roku 2016 rekordný počet klientov

BRATISLAVA. Na bankového ombudsmana sa vlani obrátilo so svojimi problémami najviac občanov od vzniku tejto inštitúcie v roku 2007. Celkovo vlani služby ombudsmana využilo 3181 klientov bánk, zatiaľ čo v roku 2015 to bolo 2358 ľudí. Takmer dvojnásobne stúpol aj počet elektronických konzultácií. Zatiaľ čo vlani to bolo 1437 ľudí, v roku 2015 ich bolo 783. Počet oficiálne registrovaných podnetov vlani medziročne mierne stúpol. "Z hľadiska prešetrovania podnetov kancelária prešetrovala 377 z toho 333 tvorili novoprijaté podnety a 44 podnetov bolo z roku 2015," vyčíslila na dnešnej tlačovej konferencii banková ombudsmanka Eva Černá. Z celkového počtu podaní bolo odmietnutých 31 z dôvodu nedostatku právomocí kancelárie konať, nakoľko sa sťažnosť netýkala činnosti banky, ale inej finančnej inštitúcie. V prospech klienta bolo vybavených 85 z prešetrovaných podnetov. Vo forme vrátenia či odpustenia poplatkov, alebo zľavy z úrokovej sadzby bolo klientom celkovo vrátených 29.512 eur, čo je tiež najviac od vzniku existencie kancelárie. Pochybenie banky nebolo objektívne preukázané v 81 prípadoch v rámci konania pred bankovým ombudsmanom. Podľa slov Černej sa v mnohých prípadoch podarilo pre klientov nájsť riešenia, a to aj vďaka spolupráci s bankami. "V mnohých prípadoch sa banka rozhodla, aj keď neurobila chybu, vrátiť nejaké finančné prostriedky, aby vzťah s klientom bol naďalej dobrý," podotkla Černá. Kancelária bankového ombudsmana poskytovala vlani aj poradenstvo. Osobne bolo vybavených 186 klientov s podnetmi, 1558 klientom pomohla kancelária telefonicky a 1437 vybavila elektronickou poštou. "Obracajú sa na nás muži aj ženy približne rovnako. Z hľadiska miesta bydliska sa z Bratislavského kraja sťažuje najviac ľudí, nasleduje Košický a Prešovský kraj," doplnila Černá. Otázky klientov sa najčastejšie týkali bezpečnostných zásad pri používaní platobných prostriedkov, poradenstva pri refinancovaní úverov, problémov so splácaním úverov. Častým problémom bola aj platobná neschopnosť klientov. "Vlani jednoznačne viedla turistika medzi bankami, kedy mali klienti možnosť vyberať si lepšie úrokové sadzby a podmienky. S predčasným splatením úverov mali ľudia najväčšie ťažkosti," priblížila Černá v súvislosti s pokračujúcim poklesom úrokových sadzieb na úveroch v bankách. Ombudsmanka sa stretávala aj s viacerými pochybeniami klientov. Najčastejším bolo neinformovanie banky napríklad o zmene adresy alebo životnej situácie, či neprevzatie korešpondencie od banky. V prípade neschopnosti splácať záväzky sa klienti spoliehali na to, že banka nepristúpi k vymáhaniu pohľadávky. Pri predčasnom splatení úveru si zase klienti nevytvorili dostatočnú časovú rezervu potrebnú na zabezpečenie všetkých náležitostí pre splatenie či refinancovanie úveru.


KULTÚRNY ŽIVOTKomiks a reálna história? Prečo nie?

Nie každý kriminálny prípad dokáže byť vyriešený, nie vždy je vôbec záujem nájsť páchateľa. O to viac, ak stopy siahajú do vyšších spoločenských kruhov a vy viete, že vytrvalým vyšetrovaním si veľa priateľov nevytvoríte. Ak sa navyše píše rok 1929, žijete v Berlíne a ste svedkom denných výbuchov poriadne napätej atmosféry, vytvára sa priaznivý predpoklad na silný príbeh.     Komiks Babylon Berlín ním nepochybne je, rovnako ako jeho knižná predloha Mokrá ryba (v nemeckom origináli Der nasse Fisch) a seriálové spracovanie režisérskej trojice Toma Tykwera, Henka Handloegtena a Achima von Borriesa. Komiksovej adaptácie sa ujal ilustrátor Arne Jysch a jeho zachytenie spoločenskej atmosféry aj individuálnych príbehov ukazuje, akým bludiskom bolo hlavné mesto Nemecka na konci dvadsiatych rokov 20. storočia.     Zlý a dobrý policajt   Historické kriminálne príbehy sú medzi čitateľmi pomerne obľúbené, ich atraktivita spočíva medzi iným aj v tom, že ukazujú, ako sa vyvíjali kriminalistické metódy. Je to tak aj v Babylone Berlín, pretože Volker Kutscher si ako spisovateľ zakladá na historických reáliách a faktografických presnostiach, preto aj v komikse nájdeme pasáže venované vyšetrovacím postupom a to nielen pri vraždách, ale aj mravnostných deliktoch. Hlavná postava, komisár Gereon Rath, pracuje na mravnostnom oddelení a ako nováčik v Berlíne nikoho nepozná.     Jeho ambície však presahujú rámec oddelenia a čoskoro sa púšťa svojvoľne do vyšetrovania súvisiaceho s nájdením mŕtveho muža, ktorý nesie stopy mučenia. Vzhľadom na delikátnu situáciu sa rozhodne príležitostne porušiť predpisy aj odporúčania nadriadených a čoskoro začne prekážať viacerým vplyvným ľuďom. On sám si svoju situáciu uvedomuje, no kariérna túžba dostať sa na oddelenie vrážd je silnejšia, a preto podstupuje stále väčšie riziko. Hoci je Gereon sympatický hrdina a jeho úsilie o postup v práci pochopiteľné, morálne dilemy rieši pragmaticky a nestráca čas konzultáciami s kolegami.     Vyšetrovanie ho privedie do prostredia ruských imigrantov a do príbehu o zlate obrovskej hodnoty, ktoré sa stratilo a záujem oň majú viaceré osoby rôznej pochybnej povesti, predovšetkým šéf organizovaného zločinu. Viacerí sa vôbec netaja úvahou, že za zlato by radi nakúpili zbrane a rozdali ich rôznym militantným skupinám pôsobiacim v Berlíne. Vražedný záujem o zlato prejavujú mnohí ľudia, a tak pribúdajú nielen mŕtvi zločinci, ale aj policajti. Gereon sa dostáva aj do veľmi paradoxnej situácie, keď musí vyšetrovať skutok, ktorý on sám spáchal. Aj v tomto prípade pristúpi k riešeniu značne svojsky a uniknúť z takmer neriešiteľných situácií mu pomáhajú aj šťastné náhody. Vplyv náhody sa vyskytuje v príbehu viackrát, až sa zdá, že autor naznačuje, že Gereon nemá svoj život tak pevne v rukách, ako by tomu sám chcel veriť.       Komiks noir     Tam, kde sa román vyvíja postupne a oboznamuje čitateľa s kriminálnym prostredím po krokoch, komiks ide vlastnou skratkovitou cestou a bez okolkov nás vovedie do sveta barov, drog, podsvetia a mafie. Arne Jysch zvolil čiernobielu kresbu a zvýraznil tým niektoré prvky žánru noir, kde hlavnej postave v klobúku s neodmysliteľnou cigaretou a nejednoznačnou morálkou asistuje krásna žena a za rohom striehne nebezpečenstvo ohrozenia života.     Na druhej strane je však pravda, že zatiaľ čo v žánri noir má žena na muža osudový vplyv, v Babylone Berlín to tak úplne nie je. Najvýznamnejšia ženská postava, policajná stenotypistka Charlotte Ritterová, sa v istom bode z deja stiahne a postava grófky Sorokinovej, o ktorej sú v deji pravidelné zmienky, sa z ničoho nič objaví a ešte rýchlejšie aj zmizne. Jej náhla prítomnosť aj absencia ostávajú naďalej tajomné.     Hlavné mužské postavy v noir sú často sebadeštruktívne typy, podobá sa im aj Gereon Rath. Nemá problém požívať alkohol alebo drogy, no robí to s cieľom preniknúť do prostredia zločincov. Nepochádza ani z okraja spoločnosti, už predtým pôsobil ako policajný komisár, má vplyvného otca, ktorý mu zohnal miesto v Berlíne.     Oproti týmto rozdielom má s noir spoločné aj postavenie hlavnej postavy voči establišmentu. Ten nesie náznaky korupcie, polícia rozhodne nemá ani v roku 1929 čistý štít, čo vyčleňuje Ratha z priateľských väzieb s kolegami. Dezilúzia, podozrievavosť, nedôvera sú vykreslené v drobných detailoch, akými sú pohľady, držanie tela, a aj preto komiks nepotrebuje veľký rozsah tam, kde sa literatúra spolieha na slovné opisy.     Príbeh vyšetrovania vrážd je pomerne priamočiary, zároveň však kombinuje vnútorný monológ komisára a na tomto mieste treba oceniť lettering, teda usporiadanie bublín, ich tvar a font písma, pretože uľahčujú rozoznať úvahy od dialógov a iných rozprávačských techník. Lettering je zásadnou zložkou komiksu, vnímame ho pritom až podprahovo, keby však nebol napríklad kompozične dobre zvládnutý, zdalo by sa, že dej nedáva zmysel.     Hoci sa zdá, že ide o dielo jedného autora, v poďakovaní sa dočítame, že viaceré pozadia (pravdepodobne mesta) kreslil ilustrátor Bert Gottschalk. Mohutnosť a veľkoleposť mesta zdôrazňujú dvojstranové ilustrácie, je ich síce len niekoľko, no pôsobia impozantne.       Všetko je o politike     Nezanedbateľné miesto v Babylone Berlín patrí spoločenskej a politickej situácii v roku 1929. Už skĺbenie najdôležitejších protagonistov ukrýva potenciál rozbušky: ruská exilová elita, mafia, špičky polície prepojené na politikov predstavujú jeden diel skladačky. Tie ďalšie prezentuje ulica a rôzne militantné skupiny súperiace o svoj podiel na zmene usporiadania poriadku v krajine. Svoj podiel na pouličnom násilí majú komunisti aj muži v hnedých košeliach, čo vidíme na viacerých scénach. Pre svoje násilné aktivity potrebujú zbrane a na ich kúpu peniaze.     Preto túžba získať zlatý poklad vynesený z Ruska privedie viacerých ku krutým skutkom. Problémom však je, že nikto presne nevie, v akej podobe a kde sa spomínaný poklad nachádza. Je možné, že sa čitatelia budú občas v deji strácať, lebo nie je úplne jednoduché udržať v pamäti všetky postavy a ich úlohu. Vykompenzuje im to však špičkové grafické spracovanie a s tým súvisiace množstvo detailov, napríklad v dianí na ulici alebo v interiéroch domov a bytov.     Politika je všadeprítomná, zmena spoločenskej atmosféry takmer hmatateľne ovplyvňuje život ľudí. Zatiaľ síce nikto nevie, ako sa svet vyvinie, no Arne Jysch na viacerých miestach naznačuje trend, ktorý na seba neskôr preberie podobu celosvetovej tragédie. Prirovnanie Berlína k Babylonu, biblickému mestu, symbolu zmätku a rozmanitosti, je viac ako príhodné. Jysch ukazuje nemecké hlavné mesto ako priestor s viacerými vrstvami: bary, kabarety, nočné podniky, spoločenská spodina tvoria akoby najnižšiu vrstvu, nad ňou bdie mafia a kriminálne podsvetie, o úroveň vyššie je establišment, čiastočne skorumpovaný, no stále s nádejou očistenia.     Nad nimi všetkými zastrešuje dianie politická garnitúra, ktorá sa však pomaly začína otriasať vo svojich základoch. Určitú a nie malú úlohu tu hrá aj tlač, je to akýsi prostredník medzi elitami a paralelným svetom obyčajných ľudí, ktorí o odvrátenej strane Berlína možno ani veľa nevedia. Na podobné rozvrstvenie je komiks ideálne médium.     Ak má niekto predstavu, že komiks je vhodný najmä na fantastiku, tak Babylon Berlín je vynikajúcim dôkazom o opaku. Kriminálny príbeh dokáže poslúžiť ako základ pre svojbytné umelecké dielo rovnako dobre ako akýkoľvek iný žáner.


Spadne z pódia Clintonová či Trump. Na koho si staviť?

Stávkové kancelárie pred prezidentskou debatou ponúkali bizarnosti aj preferencie.

NEW YORK, BRATISLAVA. Bude mať Donald Trump na debate červenú kravatu, trafí ho topánka alebo vajíčko a nazve ho Clintonová klamárom? Aj na tieto možnosti si mohli pred pondelňajšou debatou staviť ľudia po celom svete. Na ktorého kandidáta sa však podľa stávkových kancelárií oplatí staviť? Prvá debata, ktorú podľa divákov aj médií vyhrala demokratická kandidátka Hillary Clintonová, menila kurzy v stávkových kanceláriách. Kým v priebehu debaty bol kurz na jej celkové víťazstvo v novembrových voľbách 1,5, na jej konci sa kurz zmenil na 1,44, teda podľa bookmakerov jej šance na víťazstvo stúpli.  Naopak tipovať, že víťazom bude Trump, bolo po debate neistejšie – stávkový kurz sa zmenil z 3,25 na 3,3. Republikánskemu kandidátovi väčšina stávkových kancelárií neverí. Ak by ste na Trumpa stavili v slovenskej Fortune sto eur, pri jeho víťazstve by ste mohli vyhrať až 250 eur. Clintonovej víťazstvo by vám prinieslo len 147 eur vrátane stávky, teda čistý zisk by bol 47 eur. Podobné kurzy ponúkajú aj svetové tipovacie servery – v prehľade kurzov 25 stávkových kancelárií na Oddschecker.com nefavorizuje Trumpa ani jeden. Priemerne je kurz pri Clintonovej na úrovni 1,44, kým Trumpov sa pohybuje okolo 2,75. Väčší záujem však vyvolali pred debatou bizarné predpovede. V írskej stávkovej spoločnosti PaddyPower ste mohli vyhrať za jedno euro až 33 eur v prípade, ak by sa niekto z kandidátov pri debate potkol a vy by ste to vopred predpovedali. Nič takéto sa však nestalo. Tipovať ste mohli aj to, či kandidátov trafí nejaký predmet z publika (viedli vajíčka a topánky, ale staviť sa dalo aj na samoopaľovací krém či e-mailový server) alebo na to, akým prvým pomenovaním zaútočí Clintonová na Trumpa (favoritom bolo slovo deplorable, teda poľutovaniahodný, toto slovo však v debate nepoužila). Populárnou možnosťou boli aj opakované klišé a témy, ktorých sa debata dotkne. Najpopulárnejšie slová boli Obama či Trumpovo heslo Make America Great Again.


Mak je na odchode zo Zenitu Petrohrad, záujem prejavil aj Besiktas

Slovák by sa jedného dňa rád vrátil do Slovana.

BRATISLAVA. Budúcnosť slovenského futbalového reprezentanta Róberta Maka (28) sa už dlho zrejme nebude spájať s tímom Zenit Petrohrad. Úradujúci ruský šampión získal do svojich radov brazílskeho krídelníka Malcolma z FC Barcelona a priama konkurencia zvučného mena v útoku prinútila Maka zamyslieť sa nad budúcnosťou, resp. poobzerať sa po inom klube. "Je pre neho dôležité, aby hrával. V Zenite sa tie možnosti po príchode Malcoma skomplikujú, keďže konkurencia na jeho poste, ktorá je už teraz značná, ešte narastie. Preto to musíme riešiť,“ vysvetlil Juraj Vengloš zo spoločnosti CSM Agency, ktorý zastupuje Róberta Maka, pre portál ŠPORT.sk. "Robo má stále svoju hodnotu, či už výkonnostnú alebo platovú. Preto nebude úplne najjednoduchšie nájsť mu vhodný klub. Pracujeme na tom a už aj evidujeme niekoľko záujemcov. Do desiatich dní, maximálne dvoch týždňov, by sme to mali mať hotové,“ podotkol Vengloš. Robo by sa rád stal súčasťou Slovana, no až vtedy, keď sa bude chcieť vrátiť zo zahraničia domov. Neviem, či tá doba nastala práve teraz. Podľa informácií ŠPORT.sk mal o Maka prejaviť záujem turecký Besiktas Istanbul, ale nielen ten. "Záujem je zo Španielska, Ruska, Turecka a tiež mimo Európy. Dúfajme, že to budeme mať čo najskôr vyriešené, aby Robo opäť pravidelne hrával,“ pokračoval Vengloš. Na otázku, či by sa do hry o dlhoročného slovenského reprezentanta mohol zapojiť aj majstrovský Slovan Bratislava, v ktorom kedysi začínal veľkú kariéru, Vengloš odpovedal: "Robo by sa rád stal súčasťou Slovana, no až vtedy, keď sa bude chcieť vrátiť zo zahraničia domov. Neviem, či tá doba nastala práve teraz. Ale ako to už býva, vo futbale nemôžete vylúčiť žiadnu možnosť. Prioritou stále je, aby to bol klub v jednej z najlepších európskych líg a ak by bol aj pravidelný účastník európskych súťaži, bol by to len bonus,“ dodal Vengloš.


Nemci zakladajú novú vojenskú jednotku pre boj s počítačovými útokmi

Útvar bude združovať expertov na informačné technológie armády a tiež nových špecialistov.

BONN. Nemecko založilo novú vojenskú jednotku, ktorá má za úlohu odvracať počítačové útoky a reagovať, ak treba. Ministerka obrany Ursula von der Leyenová v stredu na jej inaugurácii v Bonne povedala, že bude združovať expertov na informačné technológie z ďalších odvetví armády a tiež nových špecialistov. Jednotka by do leta mala mať približne 13.500 vojakov a civilistov, pričom plne operačná bude v roku 2021. Bude pod velením generálporučíka, ktorý teraz na začiatku dostal 260 vojakov. Ministerstvo obrany uviedlo, že servery armády sú každodenne terčom tisícov počítačových útokov rôznej vážnosti. Von der Leyonová povedala v stredu vojakom na oficiálnej inaugurácii novej jednotky v Bonne, že "keď takýto útok ohrozí fungovanie a operačné kapacity ozbrojených síl, budeme sa môcť ofenzívne brániť."


Chceme aby bolo Slovensko silnejšie ako mafia, vyhlásil poslanec hnutia Sme rodina

Krajniak odporučil preveriť, kam Kuciak posielal otázky cez infozákon.

BRATISLAVA. Každý policajt, prokurátor, sudca a politik, ktorý bude konať vo verejnom záujme pri objasňovaní káuz, na ktorých pracoval zavraždený novinár Ján Kuciak, bude mať plnú podporu opozičného hnutia Sme rodina. Na utorkovej tlačovej konferencii to vyhlásil podpredseda Sme rodina a poslanec NR SR Milan Krajniak. "Našou spoločnou prioritou musí byť vyriešenie tejto mimoriadnej situácie. Preto podávam ruku každému politikovi vládnej koalície, ktorý má úprimný záujem objasniť prípady, v ktorých sa skrýva objednávateľ vraždy. Tu sa nikto nemôže hrať na vlastnom piesočku. Viem, že v koalícii sú politici, ktorí to chcú objasniť a týchto ľudí treba podporiť," apeloval Krajniak. Opozičný poslanec je presvedčený, že objednávateľ vraždy musí zistiť, že urobil najväčšiu chybu v živote. "Musí zistiť, že jeho problémy sa len začali. Štát je silnejší ako akákoľvek mafia, ak chce byť silnejší. Chceme, aby bola SR silnejšia ako mafia? Za Sme rodina odpovedám áno. Ak ale má byť štát silnejší, musí si vedieť zjednať rešpekt," povedal. Krajniak preto navrhol postup. "Orgány činné v trestnom konaní vynaložia všetky sily a prostriedky nielen na odhalenie páchateľa, ale budú trvať aj na objasnení všetkých prípadov, na ktorých Ján Kuciak pracoval. Žiaden z týchto prípadov nesmie byť zabudnutý ani obídený, každá kauza sa musí stať absolútnou prioritou," konštatoval. Vyzval preto všetkých ľudí, ktorí konajú vo verejnom záujme, aby konali s vedomím, že ide o mimoriadnu situáciu. Odporučil tiež preveriť si, na aké orgány Kuciak za posledné tri mesiace posielal otázky cez infozákon. Na margo talianskej stopy v prípade poznamenal, že by si preveril, či talianske orgány nepožiadali Slovensko v posledných mesiacoch o súčinnosť. "Ak by to tak bolo, išiel by som po tej stope, či sa to preverovalo, alebo nie. Som presvedčený, že generálny prokurátor Jaromír Čižnár chápe vážnosť situácie," odkázal. V súvislosti s údajným prepojením talianskej mafie a slovenských politikov, o ktorých Kuciak pripravoval článok, Krajniak povedal, že vyvodzovanie politickej zodpovednosti treba urobiť. "Ale najdôležitejšie je, aby svoju prácu robili orgány činné v trestnom konaní," dodal. Ján Kuciak sa v posledných mesiacoch zaoberal aj pôsobením ľudí blízkych talianskej mafii 'Ndrangheta na Slovensku a ich vzťahmi z minulosti s hlavnou štátnou radkyňou premiéra Roberta Fica Máriou Troškovou. 'Ndrangheta je najmocnejšou mafiánskou skupinou v Taliansku. Policajný európsky úrad Europol skupinu priradil k najbohatším a najmocnejším zločineckým organizáciám na celom svete vôbec. V súvislosti s vraždou hovoril v pondelok (26.2.) policajný prezident Tibor Gašpar, že mohla súvisieť s jeho prácou. V televízii TA3 povedal, že na mieste činu sa našli nevystrelené náboje.


Kolapsov z tepla bolo v utorok menej

Najviac pacientov skolabovalo v Banskobystrickom kraji.

BRATISLAVA. Počet kolapsov z tepla v utorok klesol. Ako agentúru SITA ďalej informovala hovorkyňa Operačného strediska záchrannej zdravotnej služby SR Alena Krčová, pomoc záchranárov potrebovalo 53 pacientov, ktorí mali problémy v dôsledku horúčav. "Najviac, až 14 pacientov skolabovalo v Banskobystrickom kraji, v Trenčianskom kraji skolaboval jeden pacient," uviedla Krčová. Oproti pondelku je to takmer o polovicu menej pacientov, záchranári v pondelok pomáhali sto pacientom, ktorí mali problémy v dôsledku extrémnych horúčav. Záchranná zdravotná služba opätovne apeluje na verejnosť, aby dbala na prevenciu. Od 11:00 do 15:00 sa treba zdržiavať v interiéri a dodržiavať dostatočný pitný režim. "Vysoké teploty predstavujú záťaž pre každý organizmus, najohrozenejšie sú však deti, seniori a chronickí pacienti. Tekutiny treba dopĺňať priebežne počas celého dňa. Ideálne je piť čistú vodu, minerálne vody, zriedené ovocné a zeleninové šťavy. Kávu s mierou, alkoholu je vhodné vyhnúť sa úplne, pretože rozširuje cievy," povedala Krčová. Ak sa aj napriek prevencii vyskytnú zdravotné ťažkosti z prehriatia, pacienta ochladzujeme a podávame mu tekutiny po malých dúškoch. Pri zhoršení zdravotného stavu treba kontaktovať tiesňovú linku 155, kde operátor poradí, ako ďalej postupovať.


V Indii zahynulo dôsledkom monzúnových dažďov viac ako tisíc ludí

NAÍ DILLÍ. Už viac ako 1000 ľudí prišlo o život pri silných dažďoch v Indii od júna, keď sa začalo monzúnové obdobie. Vyplýva to z údajov ministerstva vnútra zverejnených v nedeľu. Úrady na severe krajiny medzitým vydali nové varovania pred záplavami po výdatných zrážkach v regióne z posledných dvoch dní, ktoré by podľa meteorológov mali pokračovať. Informovala o tom agentúra DPA. Od júna do polovice augusta zaznamenali v deviatich najviac zasiahnutých zväzových štátoch najmä na severovýchode a západe Indie celkovo 1058 úmrtí pri incidentoch súvisiacich s dažďami, uviedlo ministerstvo vnútra. Väčšina obetí sa utopila alebo zahynula pri zrútení domov a zosuvoch pôdy. Záplavy v rozľahlých častiach krajiny postihli v tomto období viac než 18 miliónov ľudí. Monzúnové obdobie trvá v južnej Ázii od júna do septembra. Dažde sú síce životne dôležité pre tamojšie poľnohospodárstvo, množstvo vody však opakovane spôsobuje aj veľké škody. Tohtoročné monzúnové dažde dosiaľ najviac postihli západoindický štát Maháraštra, kde úrady evidujú 245 úmrtí.


PODCAST VŠESVETKde nájdete tajné zákutia Londýna

Ako si vybrať z nekonečných možností Londýna.

Ak počas cestovania hľadáte miesta s bohatou históriou, architektúrou, peknými parkami na dlhé prechádzky či hipsterskými marketmi, Londýn ponúka všetko v jednom balíčku. Romana Juhásová žije v britskej metropole už štvrtý rok a postupne objavila zákutia, o ktorých ste možno ani netušili.Najcharakteristickejšie pamiatky ako Big Ben, Westminsterský parlament, katedrálu sv. Pavla či pevnosť Tower of London zvládnete prejsť peši za deň. Pre Londýn sú charakteristické kontrasty a miešanie histórie s moderným štýlom. Napríklad vykopávky rímskeho mesta Londinium ležia hneď pri najvyššom mrakodrape v Európe. Romana v rozhovore odporúča vybrať sa aj mimo centrum, napríklad do štvrti Greenwich, do parku Regent alebo na vyhliadku z kopčeka Primrose.  Londýn je tiež destináciou všetkých zapálených čitateľov Harryho Pottera. Populárne sú miesta, kde sa natáčali scény z rovnomenných filmov, typicky nástupište 9 a ¾. Za návštevu však stoja aj skryté menej turistické miesta, kde sa môžete prejsť napríklad po Záškodníckej mape či nahliadnuť do Denného proroka.  Poobedie v Londýne môžete zakončiť tradičným “čajom o piatej” v jednej s nespočetného množstva kaviarní a reštauráciá. Ako si vybrať? S akým koláčom? Aj to vám Romana poradí vo Všesvet podcaste. Autorkou fotografií je Romana Juhásová. Všetky podcasty SME nájdete na odkaze podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Hokejisti budú vystupovať podľa pravidiel. SZĽH zverejnil štatút reprezentanta

Zväz chce chrániť dobré meno reprezentácie.

BRATISLAVA. Slovenský zväz ľadového hokeja (SZĽH) pripravil a zverejnil takmer päťstranový "Štatút reprezentanta". Ide aj o reakciu na udalosti z ostatných juniorských majstrovstiev sveta, po ktorých hráči Martin Pospíšil a Miloš Fafrák prostredníctvom sociálnych sieti ostro kritizovali prácu trénera Ernesta Bokroša či manažéra Romana Ulehlu. "Hráči nemajú právo verejne kritizovať trénerov. Ak by sme podľahli tomuto trendu, rodičia by mohli voliť trénerov na internete. Hráči, ktorí chcú hrať profesionálne, vedia, ako sa majú správať. Nemôžu kritizovať vlastné kluby, a to sa nemôže diať ani v reprezentácii. Aj v NHL sú za to veľmi tvrdé postihy. Chceme vypracovať štatút reprezentanta a dotazník pre hráčov, ktorý by mohli vyplniť a odoslať prezidentovi, generálnemu manažérovi či sekretárovi, aby sme zastihli problém, ak by nejaký bol," povedal v druhej polovici januára 2019 generálny manažér slovenských hokejových reprezentácií Miroslav Šatan.Štatút reprezentanta v niekoľkých článkoch a bodoch upravuje všeobecné povinnosti reprezentanta, povinnosti reprezentanta na sociálnych sieťach, voči médiám a partnerom, osobnostné práva reprezentanta a ich zhodnocovanie, takisto obsahuje aj povinnosti SZĽH a Marketingu SZĽH. V jednom z ustanovení sa napríklad uvádza: "Reprezentant berie na vedomie, že v priestore sociálnych sietí je povinný sa zdržať akéhokoľvek konania, ktoré je spôsobilé ohroziť alebo ktoré by mohlo poškodiť povesť a/alebo dobré meno SZĽH, dobré meno slovenskej hokejovej reprezentácie, česť alebo dobré meno realizačného tímu slovenskej hokejovej reprezentácie alebo jeho členov, rovnako dobré meno členov SZĽH, Marketingu SZĽH a partnerov SZĽH a Marketingu SZĽH." Okrem iného sa reprezentanti nesmú na sociálnych sieťach vôbec vyjadrovať v deň zápasu, ak sa s realizačným tímom nedohodnú inak.


Palestínčania opäť masovo demonštrujú, naštval ich Trumpov viceprezident

Štrajk zasiahol  rozsiahlu časť verejného sektora.

JERUZALEM. Palestínčania organizujú v utorok na svojich územiach generálny štrajk. Zvolala ho strana Fatah palestínskeho prezidenta Mahmúda Abbása. Koná sa v čase, keď je na návšteve krajiny americký viceprezident Mike Pence. Dôvodom je uznanie Jeruzalema za hlavné mesto Izraela zo strany Spojených štátov. Podľa predstaviteľov Fatahu je štrajk "začiatkom ľudového mierového boja " proti uznaniu Jeruzalema. Štrajk zasiahol obchody, banky, dopravu a väčšinu verejného sektora. Hoci sa Penceovi v židovskom štáte dostalo srdečného prijatia, na Západnom brehu sa jeho návšteva stretla s nevôľou. Pence vo svojom pondelňajšom prejave v parlamente Palestínčanov vyzval, aby sa vrátili k rokovaciemu stolu. "Mier môže prísť len prostredníctvom dialógu," vyhlásil. Zároveň oznámil, že Spojené štáty otvoria svoje veľvyslanectvo v Jeruzaleme do konca roka 2019.Penceova návšteva na Blízkom východe sa končí v utorok. Predtým v rámci nej už navštívil Egypt aj Jordánsko.


Dúbravka vyhlásila architektonickú súťaž na rekonštrukciu domu kultúry

BRATISLAVA. Bratislavská mestská časť Dúbravka vyhlásila verejnú architektonickú súťaž na rekonštrukciu a dostavbu objektu Domu kultúry Dúbravka. Ako ďalej pre agentúru SITA uviedla hovorkyňa mestskej časti Bratislava - Dúbravka Lucia Marcinatová, dôvodom rekonštrukcie je zlý technický a funkčný stav kultúrneho domu. Zároveň chce mestská časť premiestniť do kultúrneho domu sídlo miestneho úradu. Návrh, ktorý v súťaži uspeje, poslúži ako podklad pre rokovanie s víťazom verejného obstarávania na rekonštrukciu a dostavbu objektu Domu kultúry Dúbravka.Podmienkou prihlásenia sa do súťaže je, aby autor návrhu alebo aspoň jeden autor v súťažnom kolektíve bol autorizovaný architekt či stavebný inžinier. Autori môžu svoje návrhy posielať do 21. apríla do 10:00 poštou na adresu sekretára súťaže Mareka Kollára, Žatevná 2, 844 02 Bratislava alebo ich môžu doručiť osobne. Mestská časť výsledky súťaže vyhlási na svojej oficiálnej internetovej stránke www.dubravka.sk do 28. apríla. Predpokladané stavebné náklady na rekonštrukciu domu kultúry s úpravou priľahlých priestorov a plôch sú dva milióny eur bez DPH.Dúbravský kultúrny dom otvorili na jeseň v roku 1986 a je centrom kultúrneho diania v mestskej časti.


Pompeo pochválil Čiernu Horu za snahu odpútať sa od Ruska

Čierna Hora je členom NATO od roku 2017 a uchádza sa aj o členstvo v Únii.

BELEHRAD. Americký minister zahraničných vecí Mike Pompeo pochválil v piatok rozhodnutie Čiernej Hory stať sa členskou krajinou NATO a odpútať sa od Ruska, informovala agentúra DPA. "Takisto môžeme vidieť záväzok Čiernej Hory postaviť sa tvárou hrozbám 21. storočia," povedal Pompeo v Podgorici po stretnutí s čiernohorským premiérom Duškom Markovičom. Spolupráca v oblasti kybernetickej bezpečnosti viedla podľa Pompea k opatreniam proti najnovšiemu ruskému malvéru, ktoré teraz ochraňujú miliardy zariadení na celom svete. Čierna Hora je členskou krajinou NATO od roku 2017 a uchádza sa aj o členstvo v Európskej únii. Pompeo krajinu takisto povzbudil, aby zvýšila úsilie s cieľom odstrániť korupciu, posilniť právny štát a zaručiť slobodu tlače. Prezidentovi Čiernej Hory Milovi Djukanovičovi, ktorý je pri moci od roku 1991, doma aj v zahraničí často vyčítajú korupciu, rodinkárstvo a nátlak na médiá, pripomína DPA. Pompeo má v piatok popoludní navštíviť i Severné Macedónsko. Táto bývalá juhoslovanská republika oficiálne zmenila názov z Macedónska na Severné Macedónsko, aby rozptýlila obavy Grécka, ktoré má veľkú provinciu s rovnakým názvom. Tým sa balkánskej krajine po dlhoročnom spore otvorila cesta k členstvu v Únii a NATO.


Za pokus o protest pošle Rusko do kolónie dvoch mladých mužov

Amnesty International uviedla, že odsúdení sú väzňami svedomia.

MOSKVA. Na vyše šesť rokov väzenia v trestaneckej kolónii odsúdil v piatok ruský súd dvoch mužov za pokus o zorganizovanie "masových nepokojov". Informuje o tom agentúra AFP. Jan Sidorov (19) a Vladislav Mordasov (23) protestovali podľa ruských tlačových agentúr pred budovou mestského zastupiteľstva v meste Rostov nad Donom ležiacom na juhu európskej časti Ruska. Tamojšia prokuratúra tvrdila, že okrem toho viedli v aplikácii na posielanie textových správ diskusnú skupinu napojenú na hnutie, ktoré je v Rusku zakázané ako "extrémistické". V rovnakom prípade odsúdili aj tretieho muža, 19-ročného Viačeslava Šašmina. Tomu súd vymeral trojročné väzenie. "Súd rozhodol, že Mordasov a Sidorov sú vinní a odsúdil ich na šesť rokov a sedem mesiacov (prvého) a šesť rokov a šesť mesiacov (druhého) v kolónii s maximálnym stupňom stráženia," citovala z rozhodnutia súdu agentúra Interfax. Mordasovov právny zástupca pre Interfax povedal, že sa proti rozhodnutiu plánuje odvolať. Ľudskoprávna organizácia Amnesty International uviedla, že traja odsúdení muži sú "väzňami svedomia", ktorých zadržali za to, že využili svoje právo na "slobodu prejavu". Denis Krivošejev, ktorý je v Amnesty International zástupcom šéfa pre program východnej Európy a strednej Ázie, odsúdenie trojice označil za "poľutovaniahodný krok", ktorý je "svedectvom o stave ruského právneho systému". Agentúra AFP v súvislosti s prípadom pripomína, že v Moskve vypukli ešte v júli pouličné protesty po tom, ako mestská volebná komisia odmietla ako kandidátov komunálnych volieb zaregistrovať asi 12 nezávislých a opozičných politikov, pričom ako dôvod uviedla formálne nedostatky v predložených podpisových hárkoch a ďalších dokladoch. Toto rozhodnutie malo za následok sériu protestných zhromaždení a pochodov, pričom časť z nich sa konala bez úradného povolenia. Do ulíc vyšli desaťtisíce ľudí žiadajúcich slobodné a spravodlivé voľby. Polícia počas týchto júlových a augustových moskovských demonštrácií zadržala celkovo asi 3000 ľudí. Mnohých neskôr prepustili, šesť ľudí však dosiaľ ruské súdy odsúdili v súvislosti s týmito protestmi na väzenské tresty, a to v rozmedzí dvoch až štyroch rokov.


Hitlerov mercedes je na predaj, aukcia má vyniesť milióny

Vozidlo s poznávacou značkou 1A 148 461 si údajne vyskúšal aj Mussolini.

SCOTTSDALE. Historický Mercedes-Benz 770K Grosser z roku 1939, ktorý patril do vozového parku nacistického vodcu Adolfa Hitlera, dá v polovici januára do dražby americká aukčná sieň Worldwide Auctioneers. V stredu o tom informoval spravodajský portál The Local. Svet poznal spomínanú limuzínu aj pod názvom "Super mercedes". Bol symbolom propagandy Tretej ríše a jeden z najhorších diktátorov 20. storočia sa v ňom vozil počas slávností a vojenských prehliadok. Aukcia limuzíny, ktorá je naplánovaná na 17. januára, sa bude konať v meste Scottsdale v americkom štáte Arizona. Hitler sa v unikátnom mercedese, z ktorého boli vyrobené len štyri exempláre, predviedol napríklad v roku 1940 v Berlíne pri príležitosti osláv kapitulácie Francúzska. Vozidlo s poznávacou značkou 1A 148 461 si údajne vyskúšal aj taliansky fašistický vodca Benito Mussolini. Po vojne vozidlo niekoľkokrát zmenilo majiteľa. Najprv ho skonfiškovali spojenecké vojská. Tie pravdepodobne nevedeli, že patrilo práve nacistickému vodcovi. Potom ho krátky čas vlastnil neznámy Belgičan, neskôr ho vojnoví veteráni v Greenville v americkom štáte Severná Karolína využívali najmä na rôzne prehliadky. V Amerike ďalej menil majiteľov, až sa v roku 2002 dostal opäť do Európy. Napokon ho v roku 2009 kúpil nemenovaný ruský miliardár. Americké médiá píšu, že by sa luxusná limuzína mohla na dražbe predať za niekoľko miliónov dolárov. Desať percent z vydraženej sumy poputuje na vzdelávacie programy o holokauste, ktoré majú slúžiť ako pripomenutie zverstiev druhej svetovej vojny.


Tréner Bayernu skritizoval Rafinhu za jeho vyjadrenia: Nikto sa nemôže vyvyšovať nad tím

Brazílčan sa v zostave Bavorov neobjavil od 2. februára.

MNÍCHOV. Kouč nemeckého futbalového klubu FC Bayern Mníchov Niko Kovač skritizoval svojho zverenca Rafinhu za to, že sa prostredníctvom médií sťažoval na nedostatok herných príležitostí. Brazílčan Rafinha sa v zostave Bavorov neobjavil od 2. februára a prehry 1:3 s Bayerom Leverkusen. „Nikto sa nemôže vyvyšovať nad tím, klub ani hráčov a ani si nesmie dovoliť kritizovať trénera," povedal kormidelník úradujúceho nemeckého majstra. Zároveň dodal, že Rafinha sa už celému tímu ospravedlnil. „Tým to pre mňa končí. Jednoducho sa to nemalo stať. Odteraz už budem hovoriť len o tých hráčoch, ktorí hrali. Na ostatných sa budem sústrediť, až keď nastúpia," uzavrel túto tému 47-ročný kouč aktuálne druhého tímu bundesligovej tabuľky. Bayern čaká v sobotu 2. marca od 18.30 h zápas na pôde tabuľkového suseda Borussie Mönchengladbach. Trénera Mníchovčanov pred týmto súbojom trápi zdravotný stav jeho zverencov, indisponovaní sú Franck Ribéry, Kingsley Coman a Leon Goretzka. Otáznik visí aj nad štartom brankára Manuela Neuera a obrancu Davida Alabu. Rakúsky bek však zrejme bude k dispozícii.


Ministri vnútra odobrili prokuratúru na stráženie rozpočtu Únie

Eurokomisia zároveň vyzvala všetkých členov, aby chránili rozpočet pred podvodmi.

BRUSEL, LUXEMBURG. Európska komisia (EK) privítala postoj Rady EÚ pre vnútorné záležitosti a spravodlivosť, ktorá na svojom dnešnom zasadnutí v Luxemburgu súhlasila s vytvorením Európskej prokuratúry (EPPO). "Vítame rozhodnutie Rady, ktorá súhlasila s vytvorením Európskej prokuratúry. Vďaka zapojeniu 20 členských štátov budeme mať silný, nezávislý a efektívny orgán, ktorý bude bojovať proti nadnárodnej trestnej činnosti poškodzujúcej rozpočet EÚ a cezhraničným podvodom s DPH," uvádza sa v spoločnom vyhlásení eurokomisárky pre spravodlivosť, spotrebiteľov a rodovú rovnosť Věry Jourovej a eurokomisára pre rozpočet Günthera Oettingera. Exekutíva EÚ zdôraznila, že zriadením EPPO sa zásadne zmenia pravidlá hry. Mnohé prípady trestnej činnosti zamerané proti rozpočtu EÚ sú nadnárodné, preto je podľa stanoviska eurokomisie nevyhnutná inštitúcia, ktorá je schopná nielen vyšetrovať, ale tieto činy aj trestne stíhať bez ohľadu na hranice. "Presne toto bude úlohou budúcej prokuratúry. Páchatelia trestnej činnosti sa dostanú rýchlejšie pred súd a podarí sa ochrániť viac peňazí európskych daňových poplatníkov," uviedli Jourová a Oettinger, ktorí ocenili, že túto myšlienku v rámci mechanizmu posilnenej spolupráce podporilo 20 členských štátov EÚ. Obaja komisári vyjadrili presvedčenie, že ďalšie krajiny EÚ sa do EPPO čoskoro zapoja. "Chcela by som, aby tam boli všetky krajiny, ktoré tam byť môžu, čo je 25 krajín. Budem ich presviedčať, že EPPO je dobrý nápad, aby sme chránili peniaze európskych daňových poplatníkov," uviedla Jourová v piatok (6.10.). Zostáva jej presvedčiť Holandsko, Maďarsko, Maltu, Poľsko a Švédsko. Británia, Dánsko a Írsko si vybojovali výnimku z tejto politiky. Komisia zároveň vyzvala všetky členské štáty EÚ, aj tie, ktoré súčasťou EPPO nebudú, aby podporovali spoločné úsilie chrániť rozpočet EÚ pred korupciou a podvodmi. Na budúci roku EK plánuje predstaviť ďalšie kroky, ktorými by sa v budúcnosti úlohy Európskej prokuratúry mala rozšírili aj na teroristické trestné činy. Dnešný súhlasný postoj Rady EÚ s EPPO znamená, že môžu naplno začať práce na tom, aby bola Európska prokuratúra plne funkčná začiatkom roku 2020. Komisia na budúci rok začne s procesom selekcie národných kandidátov na funkciu prokurátorov, ktorí budú sídliť v Luxemburgu a ubezpečila, že vyčlení dostatočné zdroje na to, aby sa výsledky činnosti EPPO dostavili čo najskôr.


Pozrite si, ako vyzeral najjasnejší supermesiac roka (fotogaléria)

V utorok bol Mesiac nielenže v splne, ale bol aj takmer v najbližšom bode k Zemi. Tento úkaz sa nazýva supermesiac. No napriek názvu nejde o veľmi vzácny jav, ďalší budete môcť pozorovať už o mesiac 21. marca. Nebude však až taký okázalý. Utorkový supermesiac bol totiž najjasnejší a najbližší k Zemi v tomto roku. Mohol sa javiť až o desať percent väčší, ako zvyčajný Mesiac v splne. V galérii si môžete pozrieť zábery supermesiaca z rôznych svetových miest.


V prvom tréningu pred VC Číny bol najrýchlejší Verstappen

Merané kolo pre zlé podmienky absolvovalo len 14 jazdcov.

PEKING, BRATISLAVA - Holanďan Max Verstappen z Red Bullu predviedol najrýchlejší čas v úvodnom tréningu pred Veľkou ceny Číny motoristickej F1. Piatkový prvý tréning poznačili zlé podmienky, pre ktoré ho museli organizátori prerušiť a nakoniec aj skrátiť. Okrem mokrej trate sa piloti trápili aj so zhoršenou viditeľnosťou. Verstappen zajazdil čas 1:50,491 min, druhú a tretiu pozíciu obsadili jazdci Williamsu Felipe Massa a Lance Stroll. Pre predčasné ukončenie tréningu odjazdilo minimálne jedno merané kolo len 14 monopostov. Informovala agentúra DPA.


Prísediaci na súdoch si prilepšia, odmeny im zvýšia z dvoch na päť eur

Odmeny prísediacich neboli valorizované od prijatia vyhlášky v roku 2002.

BRATISLAVA. Odmena prísediacim na súdoch by sa mala zvýšiť. Navrhuje to ministerstvo spravodlivosti. Ako sa uvádza v predbežnej informácii k tejto navrhovanej zmene zverejnenej na portáli slov-lex, v súčasnosti dostávajú prísediaci odmenu dve eurá, zvýšiť by sa mala na päť eur. Hovorca rezortu spravodlivosti Peter Bubla pre agentúru SITA vysvetlil, že odmeny prísediacich neboli valorizované od prijatia pôvodnej vyhlášky v roku 2002. Je načase túto sumu zvýšiť, uviedol hovorca s tým, že ide o paušálnu náhradu za výkon funkcie prísediaceho za jeden deň výkonu funkcie bez ohľadu na dĺžku pojednávania. Zmena by po prejdení legislatívnym procesom mala začať platiť od mája a vyžiada si náklady navyše 49 500 eur ročne. Úlohou prísediaceho je rozhodovať v senáte príslušného okresného súdu o vine a treste pri najzávažnejších formách trestnej činnosti. Tento inštitút je zakotvený v ústave. Za prísediaceho môže byť zvolený občan, ktorý v deň zvolenia dosiahol vek najmenej 30 rokov, je spôsobilý na právne úkony a zdravotne spôsobilý na výkon funkcie prísediaceho. Prísediaci musí byť bezúhonný a jeho morálne vlastnosti dávajú záruku, že funkciu prísediaceho bude riadne vykonávať. Volia ich obecné zastupiteľstvá v obvode príslušného súdu z kandidátov z radov občanov, ktorí majú trvalý pobyt alebo pracujú v obvode súdu. Prísediacich navrhujú starostovia obcí a primátori miest. Volení sú na obdobie štyroch rokov. Ministerstvo neeviduje údaje o počte, resp. prípadnom nedostatku prísediacich. Tiež nemajú evidenciu o počte „odrobených“ hodín prísediacich. Výdavky na odmeny pre prísediacich spolu s náhradami prísediacim a platbami svedkom boli v minulom roku 172 613 eur, priblížil hovorca.


Slovensko sa spomína v apokalyptickom scenári Trumpovej Ameriky

Pri budovaní autokratického štátu sa Trump môže inšpirovať slovenskými oligarchami a politikmi, naznačujú americké médiá.

WASHINGTON, BRATISLAVA. Kritikov nikto nepočúva, platy chudobnejších Američanov vzrástli, no vzrástol aj deficit Spojených štátov, korupcia a moc prezidenta Donalda Trumpa – ktorého čoskoro zvolia druhýkrát. Takýto scenár ponúka v článku Ako vybudovať autokraciu magazín The Atlantic. V texte spomína aj Slovensko. Magazín píše, ako sa americké médiá stávajú voči prezidentovi priateľskejšími. Jedným z príkladov má byť kritický denník Washington Post, ktorého sa súčasný majiteľ Jeff Bezos zbaví a predá ho finančnej skupine zo Slovenska. Denník v tlačenej podobe skončí a začne sa namiesto celoštátnej politiky venovať regionálnej politike a oddychovým témam. Autor textu David Frum sa inšpiroval trendom v strednej Európe, kde finančné skupiny často napojené na politikov skupujú médiá. V priebehu pár dní je to druhý text v amerických médiách, ktorý spomína Slovensko. Denník Washington Post v pondelok písal o Donaldovi Trumpovi, pre ktorého sú inšpiráciou európski populisti. V grafike aj texte spomína aj slovenského premiéra Roberta Fica, ktorý vyhlásil, že islam na Slovensku nemá miesto. Aj The Atlantic používa stredoeurópskych politikov ako príklad postupného odklonu od liberálnej demokracie. Ako varovanie má slúžiť postupná transformácia Maďarska či Poľska, kde zmeny síce nie sú dramatické, no kritici a opozícia v poslednom období častejšie čelí tlaku od vlády.


Francúzi, Nemci a Španieli chcú vyvinúť európsku stíhačku budúcnosti

LE BOURGET. Francúzsko, Nemecko a Španielsko sa dohodli na vyvinutí spoločnej európskej stíhačky novej generácie a vytvorení vzdušného bojového systému, ktorý by mohol zahŕňať aj drony a satelity. Ministri z týchto troch európskych štátov podpísali v pondelok počas leteckej šou v Paríži dohodu, ktorá spresňuje, ako budú krajiny na projekte spolupracovať. Podpísaniu dohody predsedal francúzsky prezident Emmanuel Macron. Nový bojový vzdušný systém by mal byť funkčný do roku 2040. Francúzsko považuje podpis dohody za kľúčový krok v rámci snáh o zlepšenie európskej obrany, najmä vzhľadom na malý záujem zo strany amerického prezidenta Donalda Trumpa podporiť Európu vojensky. Zatiaľ nie je jasné, aké vysoké budú náklady, tlačová agentúra dpa ich odhadla na 100 miliárd eur.


EÚ prijala novú iniciatívu v prospech mobility a vzdelávania mladých ľudí

Cieľom projektu je umožniť aspoň 5000 mladým občanom udržateľným spôsobom cestovať do inej krajiny EÚ.

BRUSEL. Európska komisia (EK) v pondelok predstavila novú iniciatívu v rámci programu Erasmus+, ktorou sa má prehĺbiť podpora vzdelávania a mobility mladých Európanov. Komisia v rámci programu Erasmus+ prichádza s novou iniciatívou "Move2Learn, Learn2Move" (Cestuj za štúdiom, Nauč sa cestovať) zameranou na prehĺbenie podpory vzdelávania a mobility mladých Európanov. Cieľom projektu je umožniť aspoň 5000 mladým občanom udržateľným spôsobom cestovať do inej krajiny EÚ - individuálne alebo spolu s triedou. Jednorazová iniciatíva, ktorá vychádza z koncepcie Európskeho parlamentu z roku 2016, je spojená s 30. výročím programu Erasmus a je v súlade s dvoma hlavnými prioritami EK: sústrediť sa na mládež Európy a uľahčiť mobilitu občanov EÚ, najmä podporou nízkoemisnej mobility. Move2Learn, Learn2Move sa bude realizovať prostredníctvom platformy eTwinning, ktorá je najväčšou sieťou učiteľov na svete. Eurokomisár pre vzdelávanie, kultúru, mládež a šport Tibor Navracsics zdôraznil, že na základe úspechu platformy eTwinning možno povedať, že aj nová iniciatíva umožní mladým ľuďom objavovať rôzne krajiny a kultúry v celej Európe, čím získajú skúsenosti z prvej ruky. "Pri príležitosti 30. výročia programu Erasmus bude táto iniciatíva ďalším príkladom úspechu EÚ pri zbližovaní ľudí s cieľom pomôcť im prehlbovať v nich pocit európskej identity," uviedol komisár. Nový projekt EÚ ocenila aj eurokomisárka pre dopravu Violeta Bulcová, keď pripomenula, že v doprave nejde o koľaje, lode alebo diaľnice, ale o ľudí. "Chceme dať mladým Európanom príležitosť objavovať Európu. Zároveň ich chceme povzbudiť, aby cestovali dopravnými prostriedkami šetrnými k životnému prostrediu, preto budeme brať do úvahy emisie CO2," opísala situáciu Bulcová. Prevádzkovateľov dopravy vyzvala, aby boli ústretoví pri realizácii tejto iniciatívy. Exekutíva EÚ spresnila, že iniciatívy sa budú môcť zúčastniť školské triedy so študentmi vo veku 16 rokov, ktoré sú súčasťou platformy eTwinning. Triedy sa môžu rozhodnúť, či sa chcú zúčastniť súťaže o cestovné lístky, ktorými budú odmenené najlepšie eTwinning projekty v každej zúčastnenej krajine. Dôležitým kritériom pri výbere najlepších projektov bude sociálne začlenenie. Víťazi si budú môcť vybrať termín cesty od augusta 2017 do decembra 2018. Študenti môžu vycestovať buď v skupine v rámci školských výletov alebo individuálne v závislosti od rozhodnutia rodičov a učiteľov. Študenti, ktorí sa cesty zúčastnia, si môžu vybrať spomedzi všetkých druhov dopravy, prevádzkovateľov a liniek, pričom vezmú do úvahy kritériá udržateľnosti a svoje východiskové a cieľové miesto.


Ministerstvo zdravotníctva chce rozvíjať spoluprácu s Maltézskym rádom

Hlavnou myšlienkou memoranda je spolupráca v humanitárnej a zdravotníckej oblasti.

BRATISLAVA. Ministerka zdravotníctva SR Andrea Kalavská (nominantka Smeru) a hlavný špitálnik Maltézskeho rádu Dominique Prince de La Rochefoucauld Montbel minulý týždeň podpísali Memorandum o porozumení medzi Slovenskou republikou a Zvrchovaným Maltézskym rádom v oblasti zdravotníctva. "Hlavnou myšlienkou memoranda je ďalej posilňovať už existujúce priateľstvo a spoluprácu v humanitárnej a zdravotníckej oblasti medzi Slovenskom a Maltézskym rádom," uviedlo ministerstvo zdravotníctva na sociálnej sieti. Okrem rozvoja zdravotníctva na Slovensku je cieľom tiež šírenie zdravotníckej osvety prostredníctvom školení v oblasti prvej pomoci či tréningov pre odborný personál. "Chceme zriadiť spoločný výbor pre účely monitorovania vykonávania cieľov memoranda, ktorých konkrétne napĺňanie bude zabezpečené prostredníctvom výkonnej organizácie Maltézskeho rádu na Slovensku. Tou je Maltézska pomoc Slovensko (MPS)," tvrdí hovorca MPS Tibor Ujlacký. Maltézsky rád ako subjekt medzinárodného práva v súčasnosti udržiava diplomatické vzťahy s viac ako 100 štátmi a Európskou úniou a má status stáleho pozorovateľa pri Organizácii spojených národov. Stará sa o núdznych alebo chudobných, chorých a trpiacich v 120 krajinách sveta. MPS v Bratislave 13. septembra 2019 otvorila nové priestory, ktoré budú slúžiť ako celoslovenská centrála organizácie pre zabezpečenie jej chodu a charitatívnych aktivít. Administratívno-hospodárske priestory sa okrem toho budú využívať aj na uskutočňovanie odborných školení, kurzov prvej pomoci a ošetrovateľstva, duchovnú formáciu či príležitostné stretnutia dobrovoľníkov smerujúce k budovaniu spoločenstva, ale aj na skladovanie a prípravu materiálu, ktorý sa využíva na rôzne charitatívne činnosti a službu.


V černobyľskej kontaminačnej zóne otvorili hostel pre turistov

Kyjev povoľuje turistom krátky vstup do oblasti na základe špeciálneho povolenia.

KYJEV. Ukrajinská vláda otvorila hostel v černobyľskej kontaminačnej zóne, čo turistom poskytne príležitosť preskúmať epicentrum najväčšej jadrovej havárie v dejinách ľudstva. Informovala o tom v stredu agentúra DPA. Hostel situovaný v bývalom sovietskom internáte poskytuje 50 miest na bývanie. Budova sa nachádza približne 15 kilometrov od neslávne známej Černobyľskej atómovej elektrárne, kde 26. apríla 1986 sa v priebehu experimentu a testu nového bezpečnostného systému prehrial a následne vybuchol atómový reaktor. Kyjev povoľuje turistom krátky vstup do kontaminačnej zóny na základe špeciálneho povolenia. Okolie elektrárne je stále považované za neobývateľné. Krátko po havárii bol nad poškodeným reaktorom vystavaný betónový sarkofág, ktorý bol minulý rok posilnený ďalším v podobe oceľovej kupoly. Prvé informácie o jadrovej havárii v Černobyle nezverejnili Sovieti, ale Švédi, kde 27. apríla pracovníci jadrovej elektrárne Forsmark namerali nezvyčajne vysoké hodnoty rádioaktivity. Hľadanie zdroja ukázalo na západnú časť Sovietskeho zväzu. Oficiálne sovietske miesta hneď po havárii nevydali žiadne upozornenie ani pre päťdesiat tisíc obyvateľov v bezprostrednom okolí Černobyľa, ani im nepodávali dávky jódu, ktoré pomáhajú pri ožiarení. Až neskôr evakuoval a presídlil asi 200 000 ľudí. Z mesta Pripjať sa stalo mesto duchov.


Víťazný Gaviria: Som rád, že môžem súperiť so Saganom

Online

Sagan skončil druhý

VIDEO

Aký bol profil?

Kedy má šance?

Peter Sagan vybojoval vo štvrtej etape  druhú priečku.

BRATISLAVA. Tri rovinaté etapy, dve víťazstvá. Najlepším šprintérom na Tour de France 2018 po prvých dňoch vládne mladík z Kolumbie. Fernando Gaviria má len 23 rokov a na Tour de France štartuje prvý raz. V rovinatých dojazdoch však víťazí. „Má veľký potenciál a som si istý, že bude vyhrávať vo veľkom. Určite bude rýchlejší ako Marcel Kittel alebo Mark Cavendish,“ predpovedal pred Tour športový riaditeľ tímu Quick-Step Brian Holm.  „Dnes to bolo veľmi vydreté víťazstvo, ale v tejto etape sme naozaj chceli uspieť,“ vravel Gaviria pre Eurosport.  Vo štvrtej etape dosiahol na cieľovej rovinke rýchlosť 60,6 km/h. Ukazuje sa, že bývalý majster sveta v dráhovej cyklistike ešte môže potrápiť aj Petra Sagana v boji o zelený dres.   Slovenský cyklista mal vo štvrtej etape veľmi dobrý záver a dokázal sa v posledných metroch dostať pred Andrého Greipela.   Gaviriu však nepredbehol a obsadil druhú priečku. Všetkých troch cyklistov delilo v cieli len pár centimetrov. Sagan má v rovinatých dojazdoch na Tour tento rok obdivuhodnú bilanciu.   V šprinte ešte neskončil horšie ako druhý a jediný, kto ho dokázal zdolať, je Gaviria.  „Peter je jeden z najlepších v pelotóne. Takže ma teší, že s ním môžem súperiť. Je to však náročné a viem, že v ďalších etapách budeme musieť makať ešte viac,“ hovoril Gaviria.   "Fernando je veľmi rýchly. Je mladší odo mňa a patrí k novej generácii. Bol majstrom sveta na dráhe a je to skvelý šprintér," hovoril o svojom súperovi Sagan pre francúzsky L'Equipe.   Gaviria v utorok výrazne ukrojil zo Saganovho náskoku v bodovacej súťaži. Kým pred etapou mal majster sveta náskok 26 bodov, v cieli už len štyri.  V stredu si znova oblečie zelený dres.  „Dnes to bolo náročné. Možno keby som sa rozbiehal v šprinte za Andrém, skončilo by sa to lepšie. Ale aj tak som vybojoval druhé miesto. To je lepšie ako byť tretí. A mám radosť, že som si udržal zelený dres,“ vravel Sagan pre Eurosport. „Uvidíme v ďalších etapách, či urobí Gaviria nejakú chybu alebo ako sa vyvinie situácia v etapách, kde už budú aj kopce.“ Zatiaľ na Tour platí, že šprintéri zo staršej generácie vyšli úplne naprázdno a proti mladším sa im nedarí.   Kittel s Greipelom síce dokázali vybojovať tretiu priečku, no vzhľadom na ich ambície a úspechy z minulosti je to málo.   Sklamaný je určite aj Cavendish. Najlepšie bol na 21. mieste. Pritom sa tento rok chcel priblížiť k rekordu Eddyho Merckxa v počte víťazných etáp (34).   Zatiaľ to nevyzerá, že by mohol byť pre Gaviriu či Sagana hrozbou, hoci má na konte už 30 víťazných etáp na Tour.   V celkovom poradí naďalej vedie Greg van Avermaet. Hrdinom Tour je zatiaľ Lawson Craddock z tímu Education First. Dvadsaťšesťročný Američan štartuje na druhej Tour de France a po štyroch etapách je beznádejne posledný. I tak ho viacerí pretekári obdivujú a povzbudzujú. Craddock mal nešťastný pád už v prvej etape. Skončilo to ľahšou fraktúrou lopatky a veľkým šrámom nad ľavým okom. Americký cyklista však napriek zraneniu stále pokračuje v pretekoch. V pondelok dokonca v tímovej časovke pomáhal kolegom a párkrát potiahol na špici. „Patrí mu môj obdiv vzhľadom na to, ako skvelo v časovke jazdil,“ hovoril Rigoberto Urán pre cyclingnews. „Toto si ako líder cením najviac. Ak váš kolega dokončí etapu so zlomenou lopatkou, tak si to musíte vážiť,“ dodáva Urán, ktorý obhajuje na Tour druhú priečku. Craddock sa odmieta vzdať, podľa neho to patrí k profesionalite v cyklistike. „Nechcete to len tak nechať, pretože za tým všetkým je veľmi veľa úsilia a odriekania. Stále máte pocit, že musíte ísť ďalej,“ hovoril Craddock. Rameno mu fyzioterapeut otejpoval. Vďaka zvýšenej pozornosti médií sa rozhodol, že pomôže vyzbierať peniaze na poškodený velodróm v Houstone. Za každú dokončenú etapu sám daruje 100 dolárov a motivuje fanúšikov, aby tak urobili aj oni. Stredajšia piata etapa patrí v tohtoročnej Tour medzi tie, ktoré profilom Petrovi Saganovi pasujú najviac. Etapa s cieľom v Quimperi má viacero kratších stúpaní. Posledný kilometer má 5-percentný sklon, čo je priestor na rýchly finiš. V Quimperi bol cieľ Tour naposledy v roku 2004. Vtedy tu vyhral Thor Hushovd.